url: =Zukham damiah mi 4 te’n nasemlai puteekkhat sumngen in thatlum uh :: ZOMI DAILY\nposted on 26 December 2017 at 9:22 pm Lomkholna: Malaysia, News, Sawltak, World\nMalaysia, Selangor sungah Security Guard asem puteek khat guta damiah mi 4 te’n sumngen in, thatlum uh cih Bernama pan kiza hi. Tua puteekpa pen Pakistani gammi hi a, Selangor, Puchong Permai vengsung aom Jalan Permai 2/14 Water Treatment ah tuzingsang thupiang ahihi.\nHihvai tawh kisai in palik thunei ahi Subang Jaya District Police chief ACP Mohammad Zalin in agenkhiatna ah asi Pakistani gammi papen kum 69 aphakhin Muhammad Gul kici minnei khat cihi.\nTuni Tuesday zinkim khitdeuh 12:30am hunpawl in anasepna Guardhouse sungah akidawtlum cihi.\nAdawtlum tepen guta damiah akigawm in mi 4 tak hi uh a, puteekpa kiangah sumngen in, adeihzah ngahlo uh ahih manin alu leh akhut temtawh dawtsakgawp, satsakgawp uh a, tuatawh puteekpa pen asi ahihi.\nVideo: Four drunken youths rob and kill Pakistani security guard\nTua guta damiah tepen zukham vive cisawnsawn hi. Zu dawndawn in, azu beita, aleikik nading sum neinawnlo ahih manin, Security Guard asem puteekpa tungah sumngen uh cihi. Sum adeihzah ngahlo, angetzah piazolo ahih manin, temtawh dawtlum uh cilawmlawm uhhi.\nTua guta damiah tepen kum 16 panin kum 20 kikal hive hi uh a, buaina apianzawh nai 4 sungin avek un palik te’n mankhiakik theipah uhhi.\nTua guta damiah te khutsung panin temta namsau leh avanzat te uhzong ki mankhiakik hi. Puteekpa ii aluanghawm pen sitcianna neiding Postmortem bawlding in Serdang Hospital ah kipuak hi ci’n palik thuneipa’n genkhia hi. Hih puteekpa pen gampualam zinkhia in sumzongding inzong akum tammahmahkhin, innkuansung pan amahbek ii zonsa akingak, amahbek sumzongthei “breadwinner” zong hikhathei maitak, amahzong gampualam zinkhia in sumzongding cihpen a ut masakpenpen zong hihetlo thei, ama zonsa ngakin agam Pakistan gamah azi, atate zong omkhathei dinga, khasiat huai mahmah hi. Sawltak #zomidaily\nPrevious: Singapore MRT meileng lutna ah Christmas Greetings laimal kigelhkhial\nNext: Chinese Company khatin Logo vaitawh Apple Company te thubawl


timestamp: atn

url: =Corinthte Niina 1 (2 Corinthians 1)\nTungah Paul Laithak A Niina (Paul's Second Letter to the Corinthians)\nPaul ii Corinthte tungah a nii veina laithak sia Corinth Pawlpi taw a kizopna sungah hun haksa khat laitakin a at ahi hi. Pawlpi mite pawlkhat in Paul sia nasia takin el hi tuak a, ahizong Paul in amate taw kilem kikna sia dei mama ahi hunlam son a, tua kilem kikna a pian ciangin, a lungdam mama na thu at hi.\nLaithak, a masa sang ah, Paul in Corinth Pawlpi taw kizopna at hi. Pawlpi sungah kilanna, ki elna thute hangin nasia takin a zo kikna thu ahizong, tua in, kisiina le kilemna piang sak kik ahikom a lungdamna thute at hi. Tua zawkciang, Judea ngam a om Tapidawte a cimawte atu ngo takin piak natu a ngetna thu at hi. A khakbel sangah Corinth khua ah sawltak maan ka hi uh a kicite ii Paul sia sawltak maan hi ngawl hi a cina teng sia ama le ama a kihukna thu at hi.\nPaul le Corinth khua pawlpi 1:12-7:16\nJudea ngam a Tapidawte atu sumpi khon natu huvau 8:1-9:15\nPaul in sawltak khat a hina ama le ama a kihukna 10:1-13:10\nCorinthte Niina 1\n1Pathian deina taw Christ Jesu ii sawltakpa ahi Paul le ih suapuipa Timothy in—\nCorinth khua ah Pathian pawlpi le Achaia ngambup ah Pathian mihingte theampo tungah lai kong thaak uh hi: *1:1 St 18:1.\n2Ih Pa Pathian le ih Topa Jesu Christ in thuthiamna le thinnopna hong pia tahen.\nPaul in Pathian tungah Lungdamko\n3Ih Topa Jesu Christ ii Pathian le Pa, hesuak thiam Pa, huna theampo hong paina Pathian tungah lungdamko tawng! 4Pathian tung pan ih saan hunate zangh in ngimna namcin a thuakte ih hu thei natu in, ama in ih ngimna theampo sungah hong hu hi. 5Christ thuakna tam mama sungah ih kihel bangin Christ tungtawn in Pathian huna tam mama ih nga hi. 6Ka thuak uh le note atu in, huna le ngupna na nga natu uh hi a, kote hong kihu le note zongh hong kihu a, kote ii thuakte na thuak zawk natu in thin sauna le thahatna hong kipia ahi hi. 7Tua ahikom note sungah ka lametna uh sia ngawk zo ngei ngawl hi; ko thuaknate nong thuak pui uh bangma in, huna ka nga uhte sungah note zongh na kihel uh sia ka he uh hi.\n8Suapuite awng Asia ngamkhen sungah ngim ka ngana uh te kong phawk sak nuam hi. Kote tungah hong kisuan vanhte lian lei a ngit lei ahikom, nungta tu zong ka ki um ngam bua uh hi. *1:8 1Cor 15:32. 9Kote tungah thi daan hong kipia bangza in ka ngaisun uh hi. Ahihang hi thu ah, koma le koma kisuang ngawlin, a thite a tho sak kik, Pathian khat bek ka suan thei natu uh in a piang ahi hi. 10Tabang a kiitak huai thi thei natu panin, ama in hong ngum zo a, hong ngum lai tu hi; mai sang zongh ah ama in hong ngum lalai tu hi, ci in lametna ama tungah ka koi zo uh a, 11kote nong panpui na uh taw thu nong nget sakna uh hang ahi hi. Tua ahikom kote atu thu tam mama hong ki nget sakte hong kizo tu a, Pathian in ko sia thupha hong pia tu hi; taciang mihing tam mama in, kote atu nasia takin lungdamkona nei thei tu uh hi.\nPaul ii Tupna Kikheal kikna\n12Hi leitung ah ka nuntakna uh le note taw ka kizopna uh sia Pathian piak sa thin mamna, citakna le Pathian thuthiamna ii vaangletna hang hi a, mihingte pilna hang hi ngawl hi, ci in ka kiphasak uh hi. 13-14Na sim thei tu le na tel thei tu teng bek kong at uh hi. Ahizong tu in a lalang bek hong tel tu na hi uh hang, ih Topa Jesu Ni hong thet ciang hong tel thiang tu kong lametna thu panin, note hu in ka kiphat sak uh bangma kote hu in na kiphasak thei tu uh hi.\n15Hite theampo thumaan hi ci in ka he a, thupha nii vei na nga thei natu in note kungah haw tu in ka ngeal hi. 16Judea ngam ah ka khualhaw natu taw kisai note tung pan huna dei ka hikom Macedonia ka pai lam le ka cia lam in note kungah hong baang tu in tupna ka nei hi. *1:16 St 19:21. 17Hi bangin tupna ka nei ciangin telmeal om ngawl bang hi nong sa uh ziam? Hi bangin tupna ka nei ciangin keima deina bek ngaisun in, “Hi hi,” ci sii a, “Hi bo,” ci sii ka hi ziam? 18Pathian ii thumaan a son bangin, note tungah kong kamciamna sia “Hi hi” cile “Hi bo” ci thu hi ngawl hi. 19Banghangziam cile Silas, Timothy le keima kong hil Pathian Tapa Jesu Christ in “Hi hi” cile “Hi bo” ci thu hi zaw ngawl a, ama sia Pathian ii “Hi hi” a ci pa ahi hi. *1:19 St 18:5. 20Banghangziam cile, Pathian kamciam theampo tungah “Hi hi” a ci pa ahi hi. Hi thu hangin Jesu Christ tungtawn a, Pathian minthan nate “Amen” ka ci uh hi. 21Note taw kibangin kote Christ taw kipawl khawm a, ih nuntakna hong kip sak in Pathian hi a; eite hong tuam koi Pathian sia ama mama hi a, 22ama neisa ka hina uh kote tungah tepteena hong koi zo a, eite atu hong koikhol sak na theampote hu a, ih thinmuan natu in eite thin sungah Thaa Thiangtho hong pia sia in ama ahi hi.\n23Corinth khua ah kong pai ngawlna sia note kong dopna hi zaw hi. Hi thu taw kisai ka thinsung hong heakpui ka tetti in— Pathian ahi hi! 24Na up tu uh thu sia zawthawk thu taw kong sawl bua uh a, na upna uh kip hi ci in kong he uh hi. Noma lungdam natu in note taw na a seamkhawm ka hi zaw uh hi.


url: =LESSON 11 September 4–10 ~ MUC\nLESSON 11 September 4–10\nAdmin 11:32:00 PM Articles, Sabbath School Lesson\nKicing Cih Om Thei Lo (Longing for More)\nTu Kaal Sung Sim Ding: 1 Cor. 10:1–11, Lev. 4:32–35, John 1:29, Heb.\n4:1–11, Late 95:8–11.\nKAMNGAH:”Tu-in amaute in thusia a lunggulh bangun eite in i lunggulhloh nadingin hi thute pen eite etteh ding ahi hi.”1 Cor. 10:6.\nUSA, New York khuapi-a om Queens Museum of Art pen leitungah gol penpen khuapi kilamzia ding etteh dingin a kibawl innpi khat hi. Hih innpi sungah New York khuapi sunga om inn khempeuh limkisuai hi. 2.2 centimeter ciangin pi 100 ahih keileh meter 33 hi, cih tomlakna hi-in, hih innpi sau-na vekpi kigawm meter 9335 sau hi. Khutsiam mi 100 in kum 3 val a bawl uh hi- in 1964 kumin zo uh hi. 1990 huam sungin kipuahpha-kik a, tuhun 2021 kum New York khuapi kilangsak thei nawn lo hi. Muhnop mahmah khuapi khat hi- in khuapi kilamcil mah pulaak hi.\nA tawpna-ah limcinna in amah sangin a lian zaw, a thupi zaw, a zai zaw khat limcing hi. Tua ding mahin limcinna (model) a kizang hi. Limcinna in a taktak hi lo-in, a taktak a om khat pulaak hi zaw hi. Limcinna in a taktak in a thupina hong theisakin, limcinna in a taktak dinmun kheng thei lo hi. Limcinna in a taktak i theihtel nadingin hong huh hi zaw hi.\nLai Siangtho in tua bang limcinna tampi nei hi. Hih limcinnate in vantung thute- vantungah a taktakin a kisem nate leh aom thute hong hilh hi. Hebrews 4 in tawlngakna thu gen a, tua tawlngakna in vantung tawlngakna zong hong hilh hi.\nMoses sungah Kituiphum (Baptized Into Moses)\n1Corinthians 10:1–11 sim in. Paul in Corin mite etteh ding bang thute pulaak hiam? Greek tawh kigelhna-ah 1Cor.10:6 in 1 Cor.10:11 sunga tawh kibangin etteh ding cih kammal in “typos” cih kammal kizang hi. Hih “typos” cih kammal in min lawhna (noun) hi-in, na khat ciamtehna, ahih keileh a khiatna nei kammal hi. A lim a mel, etteh ding (model) cihna hi. Hebrews 8:5 in limcinnate leh tua limcinnate tangtunna kizopna hong hilh hi: “Thukhun Lui biakbuk a siampite nasep in vantung thute limcingin pulaak uh hi. Bang hang hiam cihleh Moses in Pasian sawl bangin biakbuk bawl hi. “Tua siampite nasepna in vantung a om nate lim leh a lim bek hi.\nBiakbuk lam dinga Moses a kithawi lai-in Pasian in ama kingah, “Mualtunga kong lahsa lim banglianin na khempeuh bawl in,” ci-in thu a pia hi. Heb. 8:5 in vantung biakbuk leh leitung biakbuk kizopna hong hilh hi. Tua thu a pulaak khit ciangin Pai. 25:9 pulaak hi. Sinai Mual tungah Pasian in Moses tungah a lahkhiat om bangin biakbuk lam hi. Leitung biakbuk leh a sunga kisem biakpiaknate in vantung biakbukah eite Siatni Lianbel Jesuh nasepnate limcing, etteh a kisem kibawl hi, cih hong hilh hi. Hih thu ngaihsunin Paul in 1Cor. 10 sunga a gen thute hong theitelsak hi. Pasian mite in sehnel kantanin Kamciam Gam zuanna uhah a thuak khak uh thute Paul in pulaakkik hi. “I pate” cih in Egypt nusia-in a paikhia Jew mi masate limcing hi. Suun ciangin meilim nuai-ah pai uh a, zan ciangin meikhuampi in a taan hi. Amau in tuipite kantan uh hi; amaute in saltanna panin suahtakna nunna thak sungah a kituiphum uh hi.\nPaul in sehnel gam sung Israelte tuahkhak thute – gunpite kantanna in mimal kituiphumna limcing hi; van panin a kipia manna in vantung pan hong pai nunna thu limcing hi, ci-in hong hong hilh hi (Pai. 16:31–35). Israelte in suangpi sung panin a phualkhia tui a dawn uh hi; tua suangpi in Khrih limcing hi (1 Cor. 10:4). Jesuh in keimah in nuntakna an ka hi hi (John 6:48); nuntakna tui ka hi hi (John 4:10) cihte in bangmah kisapna om lo, kicinna pulaak hi. Tua hi-in Paul in Thukhun Lui sunga limcinnate in vantung thuman thute pulaak ahihna leh tua thute in tuhun Khristian mimal khat ciat in i nuntakpih dingin a hong hilh hi.\nIsraelte in Egypt panin a Paikhiatna uh ngaihsun in. Hih Paikhiatna in vantung thu tawh kizui-in i nuntakna-ah bang limcing hi ding hiam? Amaute in a hoih thu leh a sia thu bang hong nusiat uh hiam?\nMeihal biakna leh biakna pawite\nThukhun Lui sung Siampi laibu sungah kigelh mah bangin meihal biakpiakna leh biakna pawite in limcinna hi-in Thukhun Thak thuman hong hilh uh hi. Tuhun mite in hih meihal biakna leh biakna pawi kigelh thu kipaisan ziauziau hi. Ahi zongin tua thute sungah thu manpha leh a thupi thute hong hilh uh hi.\nIsraelte in mawhna hangin biakpiakna a piakzia ding uh kihilhna-ah Siam. 4: 32 – 35, bang thute kihel hiam? Tuhun ciangin meihal biakpiakna kinei nawn lo hi mah taleh i mawhna mai nadingin a hong hilh bang thu na mu hiam? Meihal biakna leh John 1:29 leh 1 Peter 1:18–21 in bang kizopna nei hiam?\nBiakpiaknate in a thupi thute leh a manpha thute hong hilh hi. Tua thute hong pianna anung ama thute ahih keileh a hong pianna thute ngaihsut ding kisam hi. Meihal biakpiakna in biakpiak hun ding, biakpiakna mun ding, sepzia bawlzia ding thukhun nei hi. Thukhun Lui sunga meihal biakpiakna tawh kisai thukhunte en lehang Pasian in biakpiakna mun ding, biakpiakna hun ding, bang tawh biakpiakna pia ding leh tatzia ding limtak hilhkhol hi, cih kimu hi. Tua biakpiaknate tawh kisai a thupi mahmah khat in sisan leh sisan thehna tawh biakpiakna hi. Hih biakpiakna in vankhuanuai-ah a deihhuai lo penpen khat hi; bang hang hiam cihleh tua in mawhna hangin biakpiakna hi.\nSisan in bang panmun nei a, bang hangin meihalna tau sisan kibaangsak hi ding hiam? Biakbuk ah biakpiakna piakzia ding thukhun a omsa hi; ahi zongin tua thukhunte bang hangin kikoih hiam cih a vekin kihilh lo hi. Mite theihsa ahih manin kihilh nawn lo hi kha mai thei hi. A tawpna-ah Israelte in sisan manphatna thei uh hi (Siam. 17:11).\nSiam. 4:32–35 sungah limcinna a khiatnate Siam. 4:35 in a hong hilhna- ah: “Tua hi-in siampipa in ama mawhna hangin kilemna bawl ding a, ama mawhna kimaisak ding hi.” Tua hi-in sisan in mawhmai-na tawh kipawl biakpiakna-ah a bulpi khat hong suak hi. Sisan tawh eite in siangtho Pasian tawh kizopna a ngahkik thei ihi hi. Meihal biakpiaknate in limcinna hi-in, Khrih nunna, a sihna leh eite tangin siampi nasep pulaak hi.\nPasian tawh kizopna i neih nadingin mawhna hangin Jesuh, Pasian Tapa in a nuntakna hong pia ahih manin bangzahin mawhna deihhuai lo mahmah hiam? Tua hi-in bang hangin gamtatna tungah kinga lo-in hehpihna tungah kinga zaw dingin hong hilh hiam? A tawpna-ah Khrih in ei adingin a sepsa khempeuh i behlap theih om ding hiam?\nTawlngakna-ah Etteh Dingte\nTawlngakna-ah etteh dingte banah Lai Siangtho sungah tawlngakna limcinna leh gentehna om hi. Tuate lakah Thukhun Thak Hebrews sunga kigelhte i gen ding hi. Hebrews 4:1–11 sim in. A omlai Ama tawlngakna kamciam in bang pulaak hi ding hiam? Koi bangin sehnel gam sung Israelte leh amaute thuakna in Pasian tawlngakna hong hilh hiam?\nLungduai takin thuakzawhna leh cihtakna in thupi mahmah hi. Hebrews 4 in ni sagih Sabbath thu hong hilh hi mah taleh a thu bulpi a hong hilh in Pasian mite in upna sungah kiptakin a nungta dingin hong sam hi; (Heb. 3: 7-19) tua in Topa tungah cihtakna leh lungdamna thu-ah cihtakna hi.\nHebrew 4 sunga thute in a beisa huna Pasian makaihnate panin amah tawh kizopna ding thute a thei uh hi; tua hileh kuamah in thumang lo-in mangthang lo ding uh hi (Heb. 4:11). Hih thu limtak ngaihsun in; hih in hamphatna lampi hi. Israelte in lungdamna thu za khin uh hi; ahi zongin a zak thute bangun nungta lo uh hi. Topa sungah muanna leh Ama thu mang ding sangsikin Topa lehdo ding a khensat uh hi ( Heb. 3:7–15 tawh enkak in), tua hangin amaute in Pasian in amaute a piak tawlngakna sung a lutkha kei uh hi.\nHebrews 4:3 in upna leh tawlngakna kizom hi, cih hong lak hi. Jesuh in um a, Amah in a kamciam bangin tawlngakna hong pia ding hi, ci-in muanna nei hi lehang, Ama tawlngakna sungah eite zong a lut thei ding ihi hi.\nHebrews 4:3 sim in. Hih mite buai-na bulpi in bang hiam? Amaute tungah a kigen lungdamna thu mah a za eite in bang thu nuntakpih ding hong hilh hiam? Heb. 4:2. Christian masate in Pasian kilaakna – Thuthun Lui sang uh hi; Jesuh Khrih in amaute mawhna hangin thahna thuak Pasian Tuuno hi, ci-in um uh hi. Tua sihna sungah upna tawh Jesuh sungah hotkhiatna a ngah uh hi; ama hong piak tawlngakna a ngah uh hi.\nKoi bangin Jesuh sisan tawh hotkhiatna ngahin Jesuh sungah tawlngakna ngahna, gamtatna tawh hi lo-in hehpihna tawh hotkhiatna kingah hi, cih thu na theitel hiam?\nLungkhuah Kei Un\nHebrews 4:4–7 leh Late 95:8–11 sim in. Hebrews leh Late sungah vauhilhkholhna bang thu om a, tuni-in tua thute in bang hong hilh uh hiam?\nHebrews 4:4–7 in piansakna thu leh Israelte cihtaklohna – Late 95:11 siksan hi. Pasian in amaute adingin a koih tawldamna sungah amaute lut kha lo uh hi. Late 95:8–11 in sehnel gam sungah Israelte in Pasian tawlngakna sungah a tuahkhak thute hi; ahi zongin Pasian tawlngakna – Kamciam Gam tawlngakna sungah a lut kha kei ding uh hi, ci-in Pasian kiciamna pulaak hi. Israel khangthakte in Kamciam Gam sung lut kha uh hi. Pasian huhna tawh amaute in kulhte bawlin tua gamah teeng uh hi. Ahi zongin amaute in Pasian tawlngakna sungah a lut kha kei uh hi. Mi tampi in Jesuh sunga hotkhiatna tawh a nungta kei uh hi. Bang hang hiam cihleh amaute in upna nei lo uh hi; a thuman lohna un upna a nei lo mi hi, ci-in kithei hi. Pasian deih tawlngakna in leitang tawlngakna sangin thuk zaw hi.\nPasian kamciam thei napi tawlngakna mantak sungah tawldamna a ngah kei uh hi; bang hang hiam cihleh amaute in thumang lo uh hi (Hebrews 4:6 ) Thuman lohna leh Pasian tawlngakna sungah lut kha lo hi, cih thu in bang kizopna nei hiam?\n“Tuni” cih kammal in thukin hi, cih pulaak hi. “Tuni” cih a khiatna in ziakai lo-in, tu mahmahin khensatna nei-a Topa sapna dawngpah ding hi, cihna hi.\nPaul in ‘sçmeron’ cih kammal zang a, a khiatna in “tuni” cihna hi-in bangzahin tawlngakna in thupi ahih lak kammal hi. Late 95:7, 8 sungah Pasian mite tungah vauhilhkholhna leh a pu a pate uh khialhnate amaute in a khialhkik loh nadingun hilhkholhna thute hi. Tua bangin khialkik uh hileh Pasian hong piak tawlngakna mantak sungah amaute a lut kha kei ding uh hi.\nTuni-in Topa aw na zak leh na lungsim khuahsak kei in” cih thu in tuni-in nang le kei adingin a khiatna in bang hi ding hiam? Tuni cih kammal in bang thupi-na nei hiam? A tawpna-ah Late sungah tuni cih kammal a zatzawh kum tul tampi valkhin hi. Bangbang ahi zongin bang hangin tuma kum tul tampi hunlai mah bangin tu-in zong ‘tuni’ cih kammal in thupi hiam?\nVantung Khuapi Khat Zawhna\nHebrew 4 hong hilh nop thu i ngaihsut ciangin Hebrews 4:8–11 in limtakin hong hilh hi. Joshua in Israelte tawlngakna pia lo hi. Tua ahihleh Pasian in zuau puak lo ahih manin Pasian mite adingin tawlngakna khat omlai hi, cih hong hilh hi. Hih tawlngakna in Jew thu-um mite ading bek hi lo hi; ama Honpa-in Jesuh a sang mi khempeu tungah akipia tawlngakna hi.\nGalatians 3:26–29 sunga thute in singlamteh khita mi khempeuh tungah Pasian thuciam ahihna thu ngaihsun in. A thupiangte siksanin Paul in Khrih sungah Jew mi om lo hi; Greek mi om lo hi, sila omlo, to om lo, numei om lo, pasal om lo hi, ci-in a gen ciangin a khiatna in bang hi ding hiam?\nKhat veivei ciangin Hebrews 4 siksanin ni sagih ni Sabbath tawlngak a thupi-na hong hilh hi, ci-in, kimkhat in ahihleh a hong pai ding hunah a dang tawlngakna om ding ahih manin Sabbath tawlngakna in kisam hi, ci uh hi. Ahi zongin Hebrew 4 in Piansakcil a kipanin ni sagih ni a hong tunsialin Pasian tawlngakna a tuam vilvel in na khempeuh a bei hun ciangin tawlngakna a tuam vilvel in na khempeuh a bei hun ciangin tawlngakna hong tung ding hi, cih hong hilh kholkhol hi, ci uh hi. Jew mite in Sabbath tawlngakna pen a hong tung ding leitung (olam haba) ahong hilhkholhna-no khat hi, ci uh hi. Pasian mite adingin Sabbath tawlngakna omlai hi; hih tawlngakna in leitung nate a kipiansaka Pasian tawlngakna masa pen tawh a kizomto suak leh tua tawlngakna a pulaak hi; a khiatna in ei hanciamna tawh sepna panin tawlngakna leh a hong kamciam mah bangin ahong honkhia ding Amah i muanna hi.\nKhrih hong hotkhiatna sungah tawlngakna om khin ahih manin Sabbath thukham kicingkhin hi; tua hi-in Khritiante adingin Sabbath kisam nawn lo hi, cih pen theihkhialhna khat hi. A tawpna-ah Khrih tawh tawlngak khawm ding a hong kamciam in ni sagih Sabbath tawlngakna hemkhia lo hi; tua sangin Sabbath in Khrih sungah tawlngakna hong hilh phapha hi.\nEi le ei tha tawh hanciamin, go-getters hun in Jesuh sungah tawlngakna leh hong honkhia-in hong khel dingin Ama hehpihna muanna cih tawh a kitalsik hong suak hi.\nKoi bangin mawhna lianpi tawh kidiahin kikhelna zo ding lametna bei mite in Jesuh sungah tawlngakna a ngah nadingun huh thei ding na hiam? Lai Siangtho bang mun na pulaak ding hiam?\nNgaihsutbeh Ding: “Jesuh kiangah i gamsatnate leh i gimthuaknate tawh vazuan ding i ut khol kei thei hi. Khat veivei ciangin bangmah hong huh thei lo ding mite kiangah i hamsatnate vapulaak zaw hi; Jesuh kiang zuan ding i phawk kha kei hi; Amah in lungkhamna panin lungnopna-ah ahong tunpih thei hi. Si le sa deihna niala, kipiakna in singlamteh vangliatna leh zawhna ahong pia hi. Pasian kamciamte in manpha hi. Ama deihna i tel nadingin a kammalte i kantel ding kisam hi. Kha Siangtho hong hilh thute limtak kantelin nuntakpih hi lehang i pai-na lampi nuam ding a, tuk lo-in i mainawt thei ding hi. Pawlpi siate leh pawlpi mite in amau lungkhamnate Jesuh tungah vasuankhia thei uh hileh, Amah in lungnopna leh tawldamna pia dingin ahong ngak gige den hi. Amah amuang mite Topa in a nawlkhin ngei kei hi.” Ellen G. White, The Signs of the Times, March 17, 1887, p. 161.\n“Kong it khangnote aw, note Thukhenpa in dikna tawh kidimin Amah in Pa mai leh vantungmite mai-ah na min apulaak hun hong tun mateng lametna leh nuamna tawh na mainawt ding uh hiam? Khrih nihvei hong pai kik ding kiginkholhna hoih penpen in a hong pai masaklai a hong puak ama hotkhiatna lian sungah upna sungah tawldam takin omna hi. Khrih in nangma Honpa hi, cih na up ding kisam hi.” Ellen G. White, Our High Calling, p. 368.\n1. Bangci bangin ni sagih ni Sabbath tawlngakna in a mite adingin Pasian vantung tawlngakna limcingkhol hiam? Koi bangin Sabbath tawlngakna in tawntung tawldamna ciapkhakna hi thei hiam?\n2. Tatkhiatna in Pasian tawh kizopkik theihna leh Pasian kiang tunkik theihna lampi hi. Hih thu Romans 5:11 sungah kigelh: “Tua bek zong hi lo-in kilemkikna hong ngahsak i Topa Jesuh Khrih hangin Pasian tungah i kipak hi” cih thu ngaihsun in. Mi khat in “ Pasian tawh kilemkikna cih thu in bang hiam? Pasian tawh kilemkikna hangin na nunna sungah bang kilamdanna om hiam, ci-in hong dong hileh, bangci bangin na dawngkik ding hiam?\n3. Christian kalsuanna-ah koi bangin kinloh ding thute kinlo-in om thei ding i hiam? Bang thu in Pasian Kammal hong mitsuansak hiam?\n4. Israelte in sehnel gam sungah a khialhnate uh leh upna a neihlohna thute ngaihsun in. Tu-in eite in sehnel gamsungah khualzinte hi nawn lo- in amau tawh kilamdanna tampi a om bang thu guipite amau phutkhak eite in zong i tuak kha hiam? Thu guipite mah tu-in zong a kibang thu guipi tu-in zong i tuak hiam? Koi bangin eite in zong amaute thuakkhak hamsatnate thuakkha-in amaute khialhnate eite in pelh thei ding i hiam?


url: =A phih – Exit Strategy :: ZOMI DAILY\nA phih – Exit Strategy\nposted on 21 April 2022 at 10:12 pm Lomkholna: Article, Nantalsuan\nStrategy cih pen tupna, ngiimna te a matutna leh lawhcinna ding-in, a kisam tatziahoih-khat a hihi. Limtak-a vaihawmna, sepding bawlding-daan limtak-a gualhna, vaihawm siamna, cihbang in English-Zomi dictionary (Dr DL Haokip) in na letkhia hi. Ki makaihzia leh nasepzia a kigenciang in, tupna ngiimna(goal and objective) te a tangtun nading geelna (planning) bawlna ah a picing thuluanzia leh ngaihsutzia kisam pha mahmah hi. A kigeel ciil aa kipan, a phih-exit strategy zong guanpah ding a hihi. A phih kisapna leh zatdaan ding zong kician peuh leh, zat-hun a tun ciang, lungbuai lungmanna leh kitelkhialhna a tawmtuam ding hi. A phih leh nungtolh/kiik kibang dektak na pi’ a nih tuak in, guallelhna kici pah thei lo aa, mailam kikhualna a na hizaw hi.\nZomite in, “Sakhi in a tatnang kuamkua khual, buipi leikei inzong khua ngai” cihbang paunak a nei minam takpi a hih uh leh sepna khat peuh ah strategy neidente a hi pelmawh ding uh hi. Thutang pek velval lo, ciim-in, thu ngaihsun leh thukhual ngimngiam, mailam saupi a enkhol pulehpa pan khanggui kizom, Zomite a hi uh hi. Kawlpau a zang zualzual khempeuh, Kawlte hisam lo aa, Zopau a thei khempeuh zong Zomi, Zolungtang leh Zosisan nei hi pahlo hi. Tapa taimang, tuuno lamkhial leh theihut bang a omloh nading, sisan kizopna sang-in, a thupizaw a om nawn kei hi.\nTulai Kawlgam Zomite sung ah federal kammal kilotek aa, pawlkhat in, democracy leh federal a deih/khiatna taktak telgeh zolo leh a gah bangci lawhding dongciang’ ngaihsunlo uh hiam? Tuuk leh khaal zong khenlo-in, Zomi a hilo bang in, pheng gamtat zanzan tawh kibang mawk uh hi. Tua hi aa, Zolai simbu sung aa miiksi leh kauphe taangthu beek simphot ding in, ih ki deihsak hi. Midang te’ khuangtumna mai ah lam pualpual in, kauphe bang in, mawk diandian ding bel, ih deihsak mipih te aa ding’ lemlualawmlawm-lo thei hi. Ih innsung bitlo kikhual masalo pi-in, mite etpi ding utna leh etneuding launa peuh tawh, eilehei ih kikhem leh strategy neilopi ih hi maita aa, Zomite’ tatzia hilo hi.\nA deihhuai pen ah, kuama sawlloh, letlo in ei leh ei a dingzosa kimlai, hangsantak in mainawt viauviau ding hi lel hi. A kisam lopi, kiimlehpaam mai luamluam lohding, midangtung tokaai khukhu lohding a hihi. Piakkik hun khat om veve ding aa, tua hunciang’ hong kikal, hong kingen pen ih piazo/nuam takpi diam? A hih keileh tuate ei piaktheihte mah a hi diam? cih ngaihsut kholh ding lunggulhhuai mahmah hi.\nIh kideihsak takpi leh strategy a neilo kimakaihna cihbang omhuailo hi. Gualzawhna leh ngiimna a matut lawhcin na ding-in, strategy in tampi thunei hi. Makaaite bek hilo in, a nungzui mipite’n zong a zuih uh kipawlnate’mungtup leh strategy kantel in, huaikhop pihtek ding kisam hi. Christiante in, Pa Pasian, a Tapa leh Khasiangtho a pum up ding uh hoih bek aa, mihingte leh kipawlna-khat pumzuih ding bel, ngaihsut taak thupikhat hi.\nStrategy pen kawlpau in, “maha biu-ha” ci-uh aa, gaaldodaan ding geelna inzong (The Guide English-Myanmar dictionary) ki letkhia hi. Kawl galkaap te’n zong hih kammal(biu-ha) limzat in, gaalmai geelkholhna, kalsuanna ah gaalkapmang khat a tuam in, koih ngiat uh hi. Tulaai tak, Kawl gaalkap te a bul a dawn pan, a do leh a dosawm te-in, eimun ah tua gaalkapmangpa kua hi-aa, a geelna bang, cih theihhuai thulian khat a hihi. A taktak in, Kawlmangte strategy a zo zo, mualtungmi kuamah a om nailo cihna a hi leltak hi.\nDemocracy diktakgam ah bel, mipi kumpi geelna bang in, a gaalkapte gamtaangh uh a hi lel hi. Kawlgam sung ah bel tuabang omthei omzo nailo phot hi. Mualtung mite aa ding in, vaisah pha mahmah lai a hih man-in, strategy kician khat a kineih kul ding hi. Zogam mipi te-in, a nungzaang luzaang uh bit-in, mi-thupi gam-thupi a suahbaih nop uh leh bel , a hoihzaw leh a muanhuaizaw a om mateng in, ZPCC te nasep kalsuanzia (strategy) khat a hi, Zogam Charter cih bangte phungvuh leh thapiak ding a hihi. Puahding paihding a om leh zong, a hoihlam deihna (constructive criticism – a piuh tabaw) tawh mipite-in lamlahsiam ding a hihi. Gammi khat hihna tawh constitution leh charter pen kibanglo cihzong theih ding kisam hi. Mipite-in suakta tak-in, thukimna a piaktheih masiah, constitution ki kipsak, ki neitheilo hi.\nKawl gaalkapte etna ah Kawlgam tudong-in suahtaakna a ngah nailo tawh kibang hi. The Burma Independence Army (BIA) a kisat ciil 1942 lai-in, a phih-exit strategy na koihkha lo uh maw? A hih kei leh omna pi, mittaw kineih bang in, zanglo-mulo in, a mau bek hilo, a gammite khempeuh abu sung ah sihdong kihen kikhumcip pih nuam hizaw?\nBangbang a hizong, gaalkap kimakaihzia pen Democracy-zia hihetlo cih theihsa gige, a diakdiak in Kawlgaalkapte tung pan Federal Democracy ngahding a lam-ente khialhna hizaw thei ding hi. Ki ukna leh minam siksan in ki-en leh, Kawl/gaalkapte aa ding in, ki-ukna/thuneihna pen a khutsung vuah omkhin a hih man-in, federal cihbang a thupi masa hihetlo ding a hi lel hi. Hawmcinglo uh, hizaw kha ding hi. Kawlgaalkap taangthu etteh in, hiamtawina tawh democracy a ngah sawm te-inzong, exit-strategy ding ngaat-tak in, khunkholh ding kisam hi. A langkhat ah bel, minam gaalkap khat in a mipih te suahtaakna a ngahpih nading hanciamna pen lampituam hi aa, mungtup a ki tun madong phungvuh leh hanciampih tek ding hamphatna ngahding-mipi khatciat mawhpuak zong a hi gige hi. Kawlte hong lamtotpihdaan a deihlohtakpi mipi-in, minam gaalkapte tonpihden peuh le-uh, exit-strategy khunsa zong a hi pah hi.\nA khangtogamte ah, a diakdiak in, mipi omkhopna inn a kilam ciang, patau kangmei kigin kholhna tawh vaikin pusuahna, a phih ki koih hamtang hi. A lutna a om leh a phih zong a om ding kisam hi. Mihing bek hilo ganhing lak ah zong zusa in zong phih nei hi. A dang en kei ni, ih mihing pumpi mahmah zong, hi thupai zia tawh a kilam a kipiang a hihi.\nMihing pumpi lungsim mahmah zong a phih kisam den a hihi. Hithu a theilo mihing pawlkhat te, a gimthei lo bang in, a tuukdong uh naasem thei mawk uh hi. Pumpi tawlnalehgimna bek hilo, lungsimg ngaihsutna pan suahtaak nading in a phih zonkulsem hi. Lunggim ciangding’ phih a neilo, a zanglote a tuukciang in, a mansiang kei uh leh zong, a dingkik-zopak nawn kei uh hi. Tua a hih man-in, mimal a hi aa, kipawlna khat a hizong in, geelna tupna khat peuhpeuh ah a phih-exit strategy koih hamtang ding kisam hi.\nKumpi nasem te zong a kumcin teh pension kipia a hihi. Kimawlna lam a kiva sung bang hileh, mailamthu a ngaihsun zawden te-in, thatang beidong ngaklo in, thakiam ciang sep leh bawl ding a geelkhol uh hi. Sumbawlsiam a tamzaw in zong, a phih koihkhol uh aa, a ziakaai luat ma-in, kihem khia uh hi. Makaai gina a hih leh a huntun teh zattheih ding’ a phih koih hamtang uh hi.\nMimal hi aa, makaai a hizong, a huntun ciang a phih ding’ bang geelkhawl leh koihkhol cih ki sittel zeel ding a hihi. Mawhpuakna lanuam lo-in, taimang nusia ding’ cihna hilo zaw in, mailam thukhualna leh a nungzui te aa ding’ lamhonsakna khat a hi hi. A hizong, minam suahtaakna ding makaaite’ tawlnga cihbang om theilo-in, mimai-gaalmai ah a din kul/zawh nawnkei uh leh zong, a nung pan lamlak aksipi hihding kisam pelmawh veve hi. Minam leh Pasian nasepna ah tawlngakn khawlmun a tun mateng un, tawlngabit cihbang omtheilo hi.\nZomi mimal khatciat leh kipawlna makaai khatciat in, sepna bawlna, tuplehngiimna te ah, a phih -exit strategy ih nei tek hiam? Kawl gaalkap-kumpi te bang in, kisam nawnlo pi’ tutkho tentan in, hong kihawlkhiat dong ngak lel maw? Vaang neitak in,a hun theizaw ding? khatciat in, geelkholh kikep kholh ding kideihsakna takpi bek mah tawh. Nantal’suan\nPrevious: Deacon suahpawi omding (19 April 2022)\nNext: Pu Moses Pau Kim Tuang te innkuan hehnepna\nThulu neilo thu ~ Lian Tuang\nLaisiangtho sunga Nute ~ Cing Ngaih Khawm\nBrexit buai aa kibuai- upmawh nabangkei\nIndonesia ah biakna gensia ci’n Christian Governor kingawh ~ Thang Khan Lian\nPasian in ama limlemel sun in hongbawl\nMCCFA khawmpi noptak kibawl thei\nMicrosoft Office tangdingin aki zangthei LibreOffice\nZomi Ngeina Khuado Malaysia thuthang azom #2


url: =Theihhuai kiallap Upadi ~ Pa Lian Khen Nang :: ZOMI DAILY\nTheihhuai kiallap Upadi ~ Pa Lian Khen Nang\nposted on 4 July 2016 at 4:14 pm Lomkholna: Article\nMinam kim pau namkim zatna leitung ah mun le gam halna hang tawh i ngaihsut, i gamtat , i pau kibang lo a, nuntak zonzia zong kibang lo thei hi. Sep le bawlna pan lamkil sikkhial lo a, lamman zuihtheih na’ng thuman lam hong hilh pen Pasian thu zom ah Upadi hi, cih pen leitung mitmuh hi. Upadi thei lo cihna hang tawh kimaisak thei tuan lo (Ignorance of law is no excuse) na ci ahih manin theihhuai Upadi pawlkhat kiallap dingin a tom le theihbaih nadingin kong pulak hi. Mi khatpeuhpeuh i lungsim thangpaih nadingin ngimna tawh hi lo zaw in, theihhuai hi cih deihsakna hizaw hi.\nNaupangte Kemsiam Ni\nMailam ah gamnu gampa hong suak ding tu laitak a naupangte i makaih siam ding kisam hi. Nu le pa, le a kem a donsiamte makaihna le pattahna hang tawh a cidam a pil a siam a khangto naupangte a om mah bangin, cin le keploh donloh hang tawh siatna lam manawh naupang zong om kawmkawm hi. Kilawhtheih natna ngah, guihtheih khamtheih za kikham a zang, khutdawhngen, guta, thaikap, mithat le adang hoihlohna tuamtuam a bawl naupang zong omta hi. Naupang (Child) i cih kammal pen a suah zawh kum 16 a cing nai lote hi a, thu a neih leh zong naupang thukhen zum (Juvenile Court) ah naupang Upadi (The Child Law- 1993) tawh thukhen hi.\nThu nei naupang pen Section 45 sungah thugol a hiphial zongin naupang thukhen zum pan thukhenna ah sihsakna, khantawn thongkiatsakna cih thukhen lo ding ci hi. Thong kiatloh phamawh puahphat theih nawnloh ding ciang dong ahih leh a tampen kum 7 dong thong kia thei hi. Section 46 ah kimu hi.\nNaupang thukhen zum pan thunei naupang thuhilh in khahkhia ahi zongin, tua naupang liausak ahi zongin, kum 14 a cinkhit hangin sum thalawhna a neih nai kei leh a nu a pa, a cing a kemte sum liausakin khahkhia ahi zongin, mailam ah hih bang a piannawn loh nadingin nu le pa tung pan kum 3 sung mawhna bawl nawn lo ding ci-in kamciam lai bawlin nu le pa tungah naupang apkik ahi zongin, a sawtpen kum 3 sung naupang kemcing ding a kiseh ulian (Probation Officer) i kepcing ding ahi zongin, naupang pen thuhilhna le kepna tawh a piantheih kei leh a tawmpen kum 2 dong ahih kei leh naupang kum 18 a cinni dong thuhilhna sang (Trainning School) ah puak dingin thukhen thei hi, cihna thute Section 47 sungah kimuthei hi.\nHih naupang Upadi (The Child Law) pen naupangte a gamtatsiatna pan nakpi takin kikhel a gamtat hoih le mihoih mipha hong suah nang lametna le ngimna Upadi ahi hi. I naupangte kemsiam ciat ni. Naupang siatna lam ah a makaih a panpih mi pawlkhat om thei a, tua mite Upadi in koih khong lo hi, cih theihhuai hi.\nTua mite in naupangte adingin nuntakna lauhhuai nasep ahi zongin, pumpi natna ngah theih nasep ahi zongin, gamtat siat nading nasep sawlna le phalna ahi zongin, zu zuakna mun ah tonpih, a lut ding kham lo, zu leisak zuaksak, zu dawn ding kham lo zu lei zu zuak dingin phalin semsak ahi zongin, thai kap na’ng hanthawn, zolna, thapiakna ahi zongin, naupang vanpong sanna le thapiakna, naupang vakvaite vanzuak leina ahi zongin, thukhenna thuaksa naupang a kipuakna mun khat peuhpeuh pan a taimang nadingin zolna le a taina ah huhna, a taimang hi, cih thei napi-in kemsimin hong taikhiatna mun a paikik ding kham cih bang teng lak ah khat peuhpeuh tawh a kipaaikan khak a thukhen zum a tun leh tua mi in kha 6 dong thong ahi zong, liausum (Ks. 1000) dong ahi zong, tua thongkhiat le liausum kigawm ahi zongin thukhenna thuak ding hi, ci-in Section 65 sungah kimu thei hi.\nMi khatpeuh in ama cin ama kep kum 16 cing nai lo numeino in ama pumpi kizuakin nuntakna a zon lam thei napi kitheihmawh-bawlna, a cin a kep naupang pen pumpi kizuak a nuntakna zongte tawh munkhat ah omkhawm kithuahkhawmsakna, ama phattuam nadingin naupang khutdawhngetsakna, a cin a kep naupang khutdawhngen a om lam thei napi-in khaamlohna, ama khutdawh ngetna ah naupangno zat hamtangna, nu le pa/a cing a kemte’n naupang pil nading deihsakna tawh thuhilhna simloh naupang bawlsiat nopna tawh naupang tung gamtatna, naupang thukhen zum i phalkholhna om lopi-in thunei le thusit thuak naupangno i lim tawh lakin, film, TV, Video, Radio le laituamtuamte ah thu tangkona, naupangno pen a lipkhaphuai gamtatnate gamtasakin Film, TV, Video-te tawh tangkona cih bang teng ah khat teitei a gamtatkhak a, thu a neih leh tua mi pen kum 2 dong thongkiatna ahi zong, liausum (Ks. 10,000) dong ahi zong, thongkhiat le liausum gawm ahi zongin thu kikhen ding hi, ci-in Section 66 ah kimu thei hi.\nKidophuai Guihtheih Khamtheih Zate Thu Tom\nKawlgam sunga i zat Upadi Narcotic Drugs and Psychotropic Substance Law-1993 sunga thute tawh kipaikanthei za kikham nampi khat pen Narcotic Drugs ci-in tua sungah za kikham nam gawm 123 bang pha zo a, i zakngeisa ahi Heroin, Opium, Cannabis cihte zong kihel hi. Za kikham nampi khat pen psychotrapic substance ci-in nam gawm 113 bang pha zo a, Amphetamine, Maclogualone, Metagualone cihte zong kihel hi. Nampi khat leuleu pen Procurror Chemical ci-in a tunga za kikham namtuamtuamte bawlna a kizang vangawmte hi-in nam gawm 25 bang phakhinta a, Ephedrine, Sulpheric Acid, Ergometrine, Pseudoephedrinete zong kihel hi. Zate pen 2003 kum June kha dong kumpi tangkosate kong pulaak hi.\nTuate tawh kipaikan kha-in thu bawl thuakte pen a masa penin za kikhamte a pumpi tungah motzat le zatloh khentel nadingin tua mi a kimat hun pan nai 72 sungin a zun la-in Chemical Examiner in entelin a zun ah za kikhamte zang hi, cih a muhkhiat leh tua mi in za kikhamte zang keng, a ci ahi zongin, matna tawh kisai siavuan in hong zatsak hi a ciphial ta zongin kiphelkhiat nang baih lo thei a, hih Upadi Section 15 tawh thukhen a thuak leh kum 3 pan kum 5 dong thong kikhiatkul hi. Za kikhamte zatna hang tawh khantom khangno zong tampi om khin hi hang.\nKa tuahkhakte lak pan a nu in za kikham a zang a ta it a kikhel ding lunggulh lua ahih manin palikte’n tawmvei sung hong kepsak leh kikhel thei ding hi, ci’n ama upmawh ngaihsutna tawh ka tapa in guihtheih khamtheih za kikham zang hi, ci-in palik ah vakhia hi. A zun ah za kikham zang hi cih mukhia-a thong kum 3 a kikhiat ciangin a nu kisikin khitui naptui tawh om hi. Upadi thei hileh zatopi ah siavuante tawh kikumin za kham zat nawnloh nading kibawlna nei leh khitui naptui luang loin ta manpha khat ngahkik ding hi, cih theihhuai hi.\nZa kikham khat peuhpeuh a piankhiatna a kung a ciing a suante pen kithei a thu bawl a thuak leh hih Upadi Section 16 Subsection (a) sungah kum 5 pan kum 10 dong thongkhia ding ahih manin mun-awng gam-awng peuhah tua a kungte i cin i suan khakloh nading theihhuai hi. Tua teh za kikhamte bawlna a kizang Preasor Chemicalte tawh thu bawl a thuakte pen hih Upadi Section 16 Subsection (b) palsat hi a, kum 5 pan kum 10 dong mah thongkiat thuak ding hi. Tua teh za kikham (Section 26 sungah a kigelhte le tua zate i a gihna sangin a tawmzaw hiding) keem in, mipuak, mipia sawn, mitung ap cih nate tawh thubawl a thuak leh kum 5 pan kum 10 dong thongkhiat kul hi ci-in Section 16(c) ah kimu thei hi.\nKhatvei lai-in mikhat in ka tapa a vui kang tawh kiman a kum 25 thong kikhia hi. A vuikang tawh kiman tektek lakah ka tapa kum tamkia diak si e, ci’n hong dong hi. Tua thu tawh kisai-in Section 19 Subsection (a) tawh thu kikhen hi a, kum 10 pan kum kiciangtan lo thongkhia thei hi, cih ka gen hi. Section 19 le Section 20 tawh thong a khiattheih nangin Section 26 sunga kigen zate le tua zate le tua zate a gikna a phazah le a tungsiah hi hamtang ding hi cih kimu hi.\nSection 26 sungah Heroin-three grammes, morphine-three grammes, monoacetyl morphine-three grammes tua namthum sung pan mah in namnih kigawm – three grammes, crude opium (ahih keileh) Processed Opium (ahih keileh) tua nih gawm-One Rundraed grammer, Cannabia (ahih keileh) Essence of Cannabis (ahih keileh) tua nihgawm twenlty five grammes, Cocoleaf- one hundred grammes, Cocoine-three grammes, tua ban ah Ministry of Health pan hunzui-a a ciangtan zate ahi guihtheih khamtheih za (ahih keileh) lungsim kiheisak zate i a gihna le a phazahte tawh thu bawlthuak mi in tua zate pen a zuak ding hi, cihna tawh thu bawl thuak hi.\nTua teh guihtheih khamtheih le lungsim kiheisak za kikhamte a bawlkhiate, a zeekkhiate, a zuakte, gampua pan gamsung lutsak ahi zong gamsung pan gampua ah puakhia ahi zong, thu bawl a thuakmi pen kum 15 pan kum kiciangtan lo ahi zong, sihsakna ahi zong, thuak ding cih pen Section 20 sungah kimu hi.\nTua leh a tunga Section 16 (Section 17, 18 te pulak nawn lo) Section 19, 20 te a palsat a thubawl a thuakmi thubawl a thuak nading a huhmi pen Section 21 tawh tua thu ah awk thei a, thubawl a thuakmi mah bangin thukhenna kibang hi.\nTua teh Section 16 pan 21 dongte thu khenna ah guihtheih khamtheih (ahih keileh) lungsim kiheisak thei zate tawh kisai-in a semte in gamsung gampua kipawla sem ahi zong, hiam (ahih keileh) a puakkham thei vante tawi-in sem ahi zong, tua bang gamtatna ah kum 16 cing nai lo naupang zang ahi zong, kumpi nasem i a za a min septheihnate suangin a gamtat leh thubawl a thuakna Section a kigelh a sangpen thongkhiat thuak ding hi, ci-in Section 22 sungah kimu hi.\nTua leh Section 16 pan 21 dong thukhen thuak mikhat in tua ma-in tua thumah tawh thukhenna a thuak ngei leh tua a thuakkik thukhenna adingin a sangpen thongkhiat ding hi, ci’n Section 23 sungah kimu hi. Thu bawl a thuak masa Section tawh tu-a Section kibat kul hi. Siavuante’n mi nuntakna hotkhiat nadinga, a zatsak simloh pumpi tungah sinnopna lungsim tawh zatloh nading le zuakna lei nate a omloh nading a deihsak hi.\nThau Tawh Kisai Thute\nThau deihdiak ei Zomite in thau i lei zel, i zuakzelna ah licence nei lo thau tawh buaina om thei hi. Hun khat lai-a kizang galdona mikang thau le avui atangte pen licence om tuan hi loin i lei, i neih, i zuakna pan hong kiphawkkha leh thubawlna kithuak thei hi.\nThau Upadi (The Auma Act-1878) sungah Section 19 Subsection (a) pan (i) dong om a, tua pan a kituak khadiak den pen subsection (a) (e) le (f) teng a tomin kong pulak hi. Tua Section 19 Subsection (a) pen licence nei lo thau seektawm, kem in, zuak cihte tung thu bawl thei hi. Section 19 subsection (e) pen licence om lo zum a hiam (hiam) nam khat peuhpeuh tawisuk tawitote mi nawngkaisak loh nading a khemna hizawdeuh in zukhamsa khawngin hiam tawi-a paisuk paito-a a awngawngte kidophuai hi.\nSetion 19 Subsection (f) pen licence nei lo thau (thaupi thauneu) avui atangte kemin ama huamte tungah thu bawl thei hi. Hih thute tawh kisai-in thong kum 3 dong ahi zong, liausum ahi zong, thong le liausum kigawm ahi zong, thukhenna thuak thei hi. Tua teh kumpi langpang dingin thau le a vui a tang a tawi leh The Arms (Temporary) Amendment Act-1951) sunga Section 19-A tawh kum 3 pan kum 7 dong thongkhia ding cihna kimu hi.\nThau tawh kisai thu khauh penpen khat omlai-a tua in kumpi sunga om thau (api aneu) avui atang galvan khat peuhpeuh gukna le guk ding hanciamna, zuakna le zuak ding hanciamna, mitung piak le mi tung piak ding hanciam hi, ci-in thubawl a thuak leh Arms (Emergency Punishment) (Temporaly Act- 1949) sunga Section 2 (1) (a) ahi zong, Section 2 (1) (b) ahi zong, Section 2(1) (a) ahi zong, Section 2 (1) (b) ahi zong, Section 2 (1) (c) ahi zong, Section 2 (1) (d) ahi zong tawh thu a khen leh tua mi pen sihsakna ahi zong, khantawn thong ahi zong, kumsawm sang a tamzaw lo thongkhiat ahi zong, thuak ding hi, ci-in kimu hi. Tua ahih manin thau lei le zuak tawh kisai-in a tunga i gensa Upadi-te tawh i kipaikan khakloh nading deihsakna hi.\nThaikap Kikhaam Hi\nThaikap nasep tawh nuntakna a zong mite in khantohna lam manawh sangin kiamna lam manawh zaw uh hi. Thaikap Upadi (Gambling Act-1986) sungah mihon kisuktuahna mun ah thai kapna a tuamtuam sum kikham a, a sem a bawlna ah a kihelte thubawl thuakin thukhen zum pan thukhennate ah kha 3 pan kha 6 dong thongkhiat kul ban ah liausum (Kyats 500) dong zong liausak thei hi. Tua kikhap kimawlna tawh thongsung pan a suahtak khit teh kimawl leuleu-a thubawl a thuak leuleu leh kha 6 pan kum khat dong thongkhiat kul hi, ci-in Gambling Act Section 12 Subsection (a) le (b)te ah kimu thei hi.\nTua teh Phe kimawlna, bawhlung suih kikhapna, nambat mal nih, nambat mal thum i cih sum kikhapnate ah a phungpi a semte le a zuakte in thubawl a thuak leh thukhenna pan kum 1 pan kum 3 dong thong a kiat kul ban ah sum Ks. 1000 pan Ks. 5000 dong liausak thei lai hi. Tua kikhap kimawlna tawh thong sung pan a suahtak khitteh khawl tuan loin sem leuleu-a thubawl a thuak leh kum 3 pan kum 5 dong thong a kiatkul ta hi, ci in Section 14 (a) (b) le Section 15 (a) (b)te ah kimu thei hi.\nThaikap phungpite tawh kizoma thaikapte pen thu bawlthuakna ah kha 6 pan kum 1 dong thong a kiat kul ban ah sum Ks. 1000 dong liausak thei hi. Thong pan a suahtak zawh kimawl teitei lai-in thubawl a thuak leh kum 1 pan kum 3 dong thong a khiatkul ban ah sum tul Ks. 1000 pan Ks. 5000 dong liausak thei lai hi, ci-in Section 13 (a) (b) le Section 16 (a) (b)te ah kimu thei hi a, mi sum tawh hi lo ama neihsa sum hang tawh thong kiatlawh ahih manin kidophuai hi.\nKidophuai Thu Pawlkhat\nPenal Code Section 354 sung enleng numei i vangkiam nading nenniam nopna tawh numei va su va paupih a, zawhthawhna a neih leh thong kum 2 dong ahi zong, liausum ahi zong, tua gel gawm ahi zong, thukhenna thuak ding ci ahih teh numei thubawl i thuakloh nangin pasal lungsim manlangte, pau manlangte, khut manlangte kidophuai hi. Zomite sungah kingeinaseh i om phial zongin minam dangte’n thupilak hi.\nUpadi sungah kum 14 cing nai lo pasalno, kum 16 cing nai lo numeino le lungsim kicinglote pen a cing a kemte thukimna om loin zolin a paipihte pen mi gu hi, Section 361 ah ci hi. Tua mi pen thubawl a thuak leh kum 7 dong thongkiatna namkhat teitei khiatkul ban ah sum zong liausak thei, ci-in Penal Code Section 363 sungah kimu hi. Kumcing nai lo numeinote pasal neih ding pen cidamna lampan zong muhna tuamtuam tawh hoihkhin kisa lo ahih ban ah Upadi in zong a kham veve hi zaw hi. Lawm kingaite zong kumcing nai lopi nu le pa awilohpi kitaipiha pasal neih ding sawm masakhuai lo hi.\nKhat veivei numei ngaihlohpi pasal ngaihna bek tawh numei thukimna om lopi zolin khemin thatang zangin a zi ding gu a, a taipih om thei a, tuate pen Section 366 sungah kum 10 dong thongkhiat teitei a kul banah sum liausak thei lai cih kimu hi. Hanthotna hi kei na ven, kumcingsa lawm kingai kitaipih pen numei lam pan awi loin thu a bawl pen thukhen zum pan thu kidotna ah “ka ngaihno in kei hong gu hi lo a, ken ka ngaihno gu hizaw ing” cih dawnkikna tawh a lawmpa suakta hi. Kawlgam News Paper sungah kipulaak ngei hi.\nNumei le pasal kilungkim taleh kilungkimta kei leh kimawhnate ah numei in thukim loin, nial ahi zong, phal lo a hi zong, numei in a phal kei leh that ding, a na thuaksak ding cih patauhsakna hang tawh phal ahi zong, numei in amah a tenpih pasal hi, cihna tawh a phal hangin a pasal in ama zi hi lo hi, cih thei gige ahi zong, phal le phal ta kei leh numei pen kum 14 cing nai lo cihte ahihleh tua pasal pen section 376 tawh thu bawl thuak dinga khantawn thong ahi zong kum 10 dong khat teitei thong ahi zong thongkhiat kul ban ah sum liausak thei lai hi.\nThu man hi-a thu kibawl mi tampi a om mah bangin hih bang thute pen mite muhna ah gamta hi lo zaw ahih man kibawlsiat nopna hang tawh mawhpih khialhpih lopi thubawl thuak zong om ngei hi. Tua teh mawhpih dingin buan a, a ngah zawh kei leh section 376/511 tawh thubawl thuak thei a section 376 i thongkhiat zah alang zah ciang thong kikhia thei hi.\nPasalte in a tenpih ngeilohpi ding tenpih ding ci-in khem a, kingaihbawla umsakin pumpi kisawh a, nau nei zong oma thu kibawl zong tampi om hi. Thu kibawl a thuak leh kum khat dong thong ahi zong liausum ahi zong thong le liausum ahi zong thukhen thuak ding hi, cih section 417 ah kimu hi. Numei hileh pasal hileh a kidophuai thu hi.\nZawlthu tawh kisai-in gen zom laileng section 456 sungah nitum pan khuavak kik dong kikal sung mi’ inn ah na lutsim ahi zong inn umna kawm kongkhakte susia-in a sunglut ahi zong tua mi pen kum 3 dong thong khat teitei khiat kul ban ah sum liausak thei ci hi. Hih section pen zawl thang kisiah (Trap) na a zang mi om kawmkawm hi. Pasal don nawnlohna hang ahi zong a zawlthu uh a kip a kho ding le a tai theih nawnloh nading deihna ahi zong pasal bawlsia nuam ahi zong, phul nopna thu tuamtuam om ahi zong numei zolna hang tawh pasal a lut lian leh veng aw pam aw mi hong lut ci-in thang kisaisak hi. Thangawkpa buai ta hi. Hih bang thu pianloh na’ng kidophuai hi.\nMi’ huamna sung kawma mawh bawlna a kici thei criminal trespass tawh kisai in section 441 ah kicing takin kigelh khin hi. Mi khat peuh in lo, leitang, mun le huang le inn kikansak kilutsaka thu kibawl zong om thei hi. Tua lo leitang mun, huang, inn a omte patausak ding simmawh ding lungsim nawngkaisak cihte ngimna tawh tua huang le innte va kawma va lut a, thubawl thuak ahih leh tua a gamta mi pen section 447 sungah thong kha 3 dong khat peuhpeuh ahi zong, liausum ahi zong a nih gawmin ahi zong thukhen thuak thei hi, ci-in kimu hi.\nTua teh mi innsunga lut-a a om mite patauh lauthawnsaknate simmawhna, lungsim nawngkaisakna a bawl leh tua a lut mi pen thu kibawl thukhenna a thuak leh section 448 tawh thong kumkhat dong ahi zong, liausum tulkhat dong ahi zong a nih gawm ahi zong thukhenna thuak thei hi, cih kimu hi.\nThong khiathuai ding gamtatsia gamta dingin mi omna inn ah a va kah, a va luta thubawl a thuak leh section 451 tawh thong kum 2 ciang dong khat teitei a khiat kul ban ah sum liausak thei lai hi, cih kimu thei hi. Tua teh mi khat i pum tungah nat le sat thuak nading tua mi khaktan nading kigin khitteh tua inn ah a lut leh thong kum 7 dong khat teitei khiatkul ban ah sum liausak thei lai hi, ci-in section 452 sungah kimu hi.\nUpadi tampi om sung pan theihhuai ka sakte athu pianzia zawitawnin keima tel bangin ka gelh ahi hi. Upadi langngat loin mimal khat le khat kikal thute neusekin thu neute beisak zaw a, kilemna innpi Topa’ sungah lam ciat ni.\n(Hun tawh kizui-in penal code section 376 i ingredient pen section 375 nambat 5na ah numei kum 14 tangin kum 16 in laih ding, section 375 exception a a zi kum 13 tangin kum 15 in laih dingte leh section 417 i thukhenna penalty dingin thong kum 3 dong ahi zong liausum ahi zong thong le liausum ahi zong tawh laih ding ci-in gelkhiatna kisuaksak hi. Hih lai gelh hun ciangciang ah Upadi kipsakna om nai lo hi.) Pa Lian Khen Nang (Ex. Township Law Officer, ZYA Magazine)\nPrevious: Kei Apengkhia Nuam Pa\nNext: Baghdad ah Suicide Bomb kitam, mi 115 si, 200 val liam\nUSA gamsung Zomi biakna pawlpiteng information ngetna\nZAM Thupuak :: 31 July 2016\nNu Niang Man Vung in hong nusia\nTedim leh Tonzang kal Thupiang khat\n17.10.2014 Tuni leitung thuthang te\nInnkuan sung nop nading thu (6) te\nAlip khap huai Laaitui khuataw mencipna\nKawlgammi innteeng khat Singapore ah bawlsiat thuak ~ ZD\nKawlgam Politics zingno khat pan-in Zomite ~ Zokhai\nJackie Chan’ tangthu tomkim ~ Thang Khan Lian


url: =Endik laikung pan – Agape Digest No.02 – Zomi Agape Church Inc\nEndik laikung pan – Agape Digest No.02\nZomi Agape Church Inc > Zomi Agape Church Blog > Agape Digest > AD02 > Endik laikung pan – Agape Digest No.02\nDecember 30, 2021 by Zomi Agape AD02, Agape Digest, Endik pawl\nKumlui sung hong tonpihin i muh ngeinai loh kumthak sungah hong galkah pih Topa tungah lungdam i ko hi. Agape Digest Laisim mimal kim kumthak Thupha!\nAbeisa kumte enkik hile hang, Convid-19 hangin leitung hong linglawnga tutadih-in i tenna leitung in khangtoh lam sangin kiamsuk lam manawh zaw hi cileng kikhiallo ding hi. 2020 kum pat akipan Covid-19 pulnatna in leitung hong vatin 2021 sungin Delta Variant in hong khang a, kumbei kuan in Omicron variant in hong kibehlap lailai hi. 2021 kum lui sungah gamsung gampua a om, Zomi it le ngaih, lawm le gual, innkuan, pawlpite a kipan mipil misiam, mi pammaih tampi in Topa kiang hong zuatsan uh hi. Amaute tawh i ki-etkhak ciangin hoihzawkna, siamzawkna, phatzawkna, pammaih zawkna anei hipeuhmah lo napi hang, Topa’n nang le kei nunakna hong kawmlai a, kumthak 2022 hong kalkahpih cih pen Topa hong itna leh hong hehpihna hang bekbek mah ahi hi.\nTopa in 2022 kum agalkai thei dingin nang le kei nuntakna hong koplaina in abeisa hun a, i hoihlohnate akipuahpha thei dingin hehpihna hun hong pialai zong hithei hi. Tua ahih manin lungsim, kha le pumpi adingin ahoihlo nate paisanin kipuahpha a, 2022 kum sungah Topa le minam ading in na lianpi i sepzawh nangin Topa deihna bangin nunta a, kalsuan simin Topa tawh a tonkhawm den ahi ciat dingin laisim mimal kim Topa’n thupha hong piata hen, Amen.\nAgape Digest, Agape Digest 002, Endik pawl


url: =Singapore ah mawtaw honkhat kiphu khagawp, mi 26 liam :: ZOMI DAILY\nposted on 20 December 2017 at 1:36 pm Lomkholna: News, Sawltak, Singapore, World\nSingapore gamsung ah tuni Wednesday (Dec 20) zingsanglam in mawtaw honpikhat ki phukhagawp ahih manin mi 26 in liamlawh cih CNA pan kiza hi. Tua aliamte pen Bus Driver khatleh Passenger mi 25 hi uh a, Woodlands Checkpoint geiah tuzingsang atuahsia ahihi.\nSingapore Authorities te genkhiatna ah tuzingsang 6am hunpawl in 21 Woodlands Crossing ah tuahsiatna omhi ci’n hongki zasak cihi.\nHih tuahsiatna pen mawtaw tampi akiphukha “multi-vehicle collision” hi a, Trailer mawtawpi 2, Bus khatleh mawtawneu khat aki phukhagawp uh cihi.\nFacebook tungah aki khahkhia Photo pawlkhat ah mawtawneu khatpen mawtawpi 2 kikal ah ki tepcip, Sandwich bangin akikal ah kitepcip cihi.\nPolice te genkhiatna ah aliam khempeuh Khoo Teck Puat Hospital, Ng Teng Fong Hospital, Tan Tock Seng Hospital cihte ah kipuak kawikawi hi ci’n genkhia uhhi.\nBus Driver leh tua Bus tungah atuang Passenger tepen atamzaw liamgawh lualo, Minor Injuries kici hi.\nHih tuahsiat laitak ageinai panin amukha Passer-by khatin genkhiatna ah tua Bus pen akongkhak Door ki hongtheilo, apanglam kidalcip ahih manin, amai Windshield panin Passenger te kahto in, pusuakkhia uhhi ci’n genkhia hi. Tua Bus pen amailam zancipgawp in, naksiat mahmah hi.\nSingapore Civil Defence Force (SCDF) Spokesman khatinzong hih mawtaw accident pen tuni zingsanglam 6:10am hunpawl in Woodlands Crossing ah thupiang hi a, mi 26 liamin, avek un zato kipuak hi ci’n genkhia hi.\nMore: Malaysia, Serdang vengsung ah mawtaw 6 tak kiphugawp in mi 2 in sihlawh\nHih tuahsiatna hangin Woodlands Crossing tengah lamzikpi pawlkhat aki khakcip hi a, zingsanglam 10:15am hunciang in ki hongkik pan hi. Ahi zongin mawtaw hawlte hoihtak kidom un ci’n Immigration & Checkpoints Authority (ICA) te’n genkhia uh cih kiza hi. Sawltak #zomidaily\nPrevious: Tedim Municipal pan zaksakna tuamtuam (20 Dec)\nNext: Hong Kong atanu thatlum in asemnen nupinu in zatui zang hiding kici


url: =Leitung ah ahoih pen “na” :: ZOMI DAILY\nposted on 28 December 2014 at 6:50 pm Lomkholna: Article, Zingsol\nKhatvei lai inah limsuaih siam mahmah khat in leitung ah ahoih pen lim khat hong suai hi. Tua a limsuaih pen manbawng tawh hong tak tuamin gam khatlekhat kawmin khual hong zin kawikawi hi. A ngimna in leitung ah a hoihpen na khat muh ding cih ahi hi.\nTua khit zawh ciangin nungak khat tawh hong kituak leuleu hi. Limsuaih siampa in zong tua nungak nu hong dong leuleu hi. Nungak nu in “itna ngaihna (love)” hi ci in a dawnkik na hangin limsuaihsiampa zong lupei in a lung hong kia pianta hi. Bang hang cileng a man tua “itna” lim in a suaih theihloh hang ahi hi.\nA tawpna ah cih na ding theilo in inn lam ciahkik ding hong khensat hi. A inn kong ah a tun ciang in “Papa..” ci’n a tano in kipak takin hong dawn hi. A tano maimit te panin luankhi te tak khelhkhelh kawmsa in “Papa.. papa ci’n a pa ang ah hong diang in, a pa hong pom hi. A tano nung ah a zi in hong delh pahin a maitang aa khua ul nelte nul sak kawmin a van hong dawn in, a biang hong nam hi. Inn ciah letsong hi ve maw.\nThakhat thuin limsuai siampa in a zonzon leitung ah ahoihpen nakhat thu hong tel lak hi. A tano kiang panin a pa tung ah a koih “Cihtakna” hong mukhia hi. A ngaihno i bawlna te tungtawn panin “Itna ngaihna” cihte hong mukhia hi. Tua itna ngaihnate sung ah “Khalum na” ‘Innkuan nopna leh daihna” te hong mukhia hi. Hi bangin limsuai siampa in leitung ah a hoihpen na hong bawl khia hi. Tua in a inn lo ngal a dang ah omlo hi.\nNa khalum na leh Na lawpna mun in Leitung ah nang aa ding a hoih pen “na” ahi hi.\nPrevious: Leitung alinglawngsak “The Interview” Movie en ciatni\nNext: Zomi lakpan Ph.D ngah masa pen Dr. Leo Mang Cin Hau tawh holimna


url: =Assam State ah Tuikhang khauhpai - TUNGZANG NEWS\nAssam State ah Tuikhang khauhpai\nIndia gam nisuahna lamah huih le guah kithuah (Monsoon) hangin abeisa June 25,2012 ni akipan mun tampi ah tuikhang / tuilet nate hangin July 2,2012 ni ciangciang mi 80 val sikhin-in, mihing 2000000 val bang inn le lo nei loin, cihmawh dongtuak uh cih BBC tungtawn in kiza hi. A diakdiak in Assam State sung a om gunpi minthang khat ahi Brahmaputra gunpi tuikhang lua in letkhia ahih manin, khuabup khat bang tui-in tumcip in, tuipi nuai-ah kivuknelh ta ci hi.\nTuikhanna hang a dongtuakte ahuh dingin India galkapte athuang athuang in akisapna bangbang ah panmun nasem ziahziah uh cih kiza hi. Assam State sungah khuapi lian nihna Zomite' zinsuk zintohna khat ahi Gawahati khuapi sung bangah tuiletna hangin, khuazangbuppi phial annek tuidawn cimawhin cina le sungpai tawh zatui zaha kisam mahmah cih thu Major RN Nair in thukante tungah gen hi.\nTua bang a tuipi umcipna sung a om haksatna tuakte Vanleng (Helicopter) tung pan nektawm ding Anphelte kikhiat hi. India Prime Minister Manmohan Singh in tuikhanna phual va en a, abeisa le tukum 2/3 sung teng ading India gamah a nasiapen tuikhanna hi dingin India Prime Minister Manmohan Singh in gen hi. Hih tuikhanna hangin, dongtuak kepna phualpi (Refugee Camp ) ah mihing Teng 500,000 bang om ta cih Refugee Camp vaisai te in gen uh hi. Tua bang a dongtuakte ading akikhin kawikawi Zato (Clicnic) te kihonsak in, Siavuan (Doctors) kicingtak in kikoihsak a, tui pan kilawhthei natna apianlohna ding hanciam mahmah cih kiza hi.\nTua banah adiakdiak in Cinghpi le ganhing khawina (Zoo) minthang khat ahi Assam Kaziranga (National Park) nangawn tui-in tum\nkhin ahih manin, asung a kikhawi ganhing namkimte zong mualsang lamah kikhin uh zong ci hi. Leitung ah a minthang zo ahi Assam Niangteh ( Assam Tea) , kungte zong kumdang sangin tukum guah tawm lua ahih manin, gamdang zuakna (Export) ah tampi kiam/ supna om ding cih aki-upmawh laitak in, upmawhlopi guah thakhat hong tam pak ahihna lamdang kisa mahmah hi.\nTranslated:Kham Khan Suan (Tongsan Translator)


url: =Malaysia, Penang ah naupang kum 3 aphapan khat Escalator tungpan kia ~ ZD :: ZOMI DAILY\nMalaysia, Penang ah naupang kum 3 aphapan khat Escalator tungpan kia ~ ZD\nposted on 18 October 2016 at 7:43 am UTC+9:30 Lomkholna: Malaysia, News, Sawltak, World\nMalaysia, Penang khuapisung aom Shopping Mall khat ii Escalator kahlei tungpan numeino kiasuk cihthu theSun Daily pan kiza hi. Hih thupiang pen nung Sunday nitaklam in thupiang ahihi. Papi khatin kum 3 bek aphapan atanu pen aliangko ah liangkolokhak in puavouvou a, azi leh atapa tawh Shopping Mall sungah avakkhawm liailiai uh ahihi.\nDawlkhatna panin atungdawl ah kahtoding in Escalator atuan uhciang in atapa ii khutme pen Escalator Rubber Rail kawmkal ah awkcitciat hi. Apa zong atapa akhutme Escalator kawm ah a awklam atheih ciangin lunghimawhlua vatin aliangko tungah apuak atanu phawkkha vatnawnlo in, kunsuk in atapa khutme abuaipih laitak, aliangko tungpan atanu kiasuk in anuaidawl ah ki densuknapah hi.\nAtungdawl pan akiatna hangin hih naupangno pen asunglam nimcip in siluang ci a, aluguh zong khangkham cihi. Penang Hospital te Intensive Care Unit (ICU) ah kikem in gimmahmah cihi.\nHih Accident piandan pen CCTV sungah zong ki Record kha ahih manin, YouTube ah kikoihto a, mi tampi in enkhin uhhi. Tua Video Clip tomno pen anuai ahzong ki entheiding hi.\nToddler in ICU after falling from escalator\nHih setkahlei ihcidiam Escalator te tungpan in naupangkia cih Accident pen kizaknawh mahmah hi. Kuala Lumpur khuasung ao Kenanga Shopping Mall ahzong naupang kum 5 aphapan khat kia ngei in, sipah hi.\nEscalator tepen atawldam mahmahtawh akibat hangin, set ahih mahbang in siat hunzong neizel uh a, buaina tuamtuam piangsakthei hi. Adiakdiak in naupang neulai te tawh akithuah nulepa te’n kidop mahmahding thupi dinghi. ZD Sawltak #zomidaily\nPrevious: Christian Hymn te’ tangthu: Hong Hon Topa Zeisu’ Tal-ah\nNext: Minam Khuak Hong Bumcip ~ Pu Zokhai\n18 October 2016 at 6:52 pm\nVai sah si leh ki dop huai tak mah ei maw…\n18 October 2016 at 6:54 pm\nNa kum atam ciang ~ Job Cinpi\nMalaysia, Klang lei nuaiah numeikhat aguaktang in asisa in kimu\nHotel khatah mopawi bawllaitak Gas bung puakkham in asi mi 18 phata\nAnnekkhit phet in & Na thanem ciang simding\nTedim aa Bawhlung vaipen (Pawlpi namkim)


url: =Kawlgam aom Rohingya te huhna apuakding Malaysia tembaw kuankhiata ~ ZD :: ZOMI DAILY\nposted on 5 February 2017 at 2:34 pm Lomkholna: Malaysia, News, Sawltak, World\nMalaysia kumpi vaihawmna tawh Kawlgamsung aom Rohingya Muslim te adingin huhna apuakding tembaw khat Friday ni in Port Klang, Malaysia pan kuankhiata cih RFA pan kiza hi. Hih tembawpi sungah huhna van tuamtuam kihel ci a, Yangon ah khatvei khawlding a, tuakhit ciangin Bangladesh, Teknaf ahzong khatvei khawlding cih kiza hi.\nTua Tembaw pen “Nautical Aliya” cih min aneikhat hi a, asungah nektheih leh zatui tuamtuam “Food and Medical Supplies” bekbek akigawm in Ton 2200 val puakhia cihi.\nFriday ni nitaklam 4pm hunin Port Klang ah hih tembaw adinkhiatma in kimuhkhopna Ceremony khat neimasa uh a, Malaysia Prime Minister Najib Razak ngiatzong kihel hi. PM Najib in hihbang in Malaysia pan Kawlgamsung aom abiakna kibatpihte uh huhna puakding in akisawlkhia Mission semding kuankhiatna pen Muslim biakna sungah ki pumkhatna lahna hi ci’n genkhia hi.\nHih Nautical Aliya kici tembaw pen Yangon Port ah Tuesday ni tungmasading a, tuakhit ciangin Bangladesh gamlam zuanin zinsuakding cihi. Hih tembaw sungah akipua huhna vante pen avekin akigawm US$745,000 bang manneiding cihi. Nisim nektheih taaktheih pen US$361,000 bang phading a, nikten puansilh pen US$113,000 manbang phading cihi.\nTuabek thamlo hih Nautical Aliya tembaw sungah Volunteers mi 230 bang akuankhia uh hi a, tuate lakah NGO tuamtuam leh Local panin siavuan tampitak kihel cihzong kiza hi. Tua International NGOs tepen Turkey, Indonesia, China, the United States, France, Thailand, Palestinian territories cihbang gamtuamtuam pan ahi uhhi.\nBangladesh inzong athuminsa uh Teknaf khua ah tembaw lutsakding cihpen thukawng heikik uh cih kiza a, akhuanung ah ki awnglo uhhiam, Dhaka khua ah lutkhuan piakik uh cihzong kizakbeh hi. Bangladesh te’nbel biakna kibatpih ahihzenzen hangin hih Rohingya te na hehpihlua khollo hileh kilawm hi. Zandiak inzong Rohingya te aomom sana mun Camp panin mihing atenlohna tuikulh kawmbulak khatah Rohingya Refugee te kituahsakding cih genkhia ahih manin, lamdang kisa mahmah hi.\nRelated: Bangladesh gamsung aom Rohingya Refugee te aomna uh kituahsak\nHihbang in sumtampi US$745,000 beiliang in Kawlgam aom Rohingya te ahunsawm uhpen Malaysia gammi te’n diksalua khollo uh a, kisam asalo honkhat zong phunphun uhhi. Amau gamsung aom cimawh dongtuak tezong hoihtak huhloh, inngua hahlo in gamgua ahahpen dik akisalothei mah hizel hi. ZD Sawltak #zomidaily\nPrevious: Amusement Park luaitungpan numeino kum 14 khat kia in si ~ ZD\nNext: Malaysia, Jempol District sungah Lorry kibung, mi 2 si, khatliam ~ ZD\nThupha-ngah Minam pan Thupha-hawm, Thupha-zek Minam ah\nAustralia pan Pu Lengtong Pauno huhna


url: =Vondeih Kep Ding – 90 (Dimno’ Pa) :: ZOMI DAILY\nposted on 10 February 2017 at 9:06 pm Lomkholna: Article, Paukhankap\nTusung teng buaizel ka hihman in laikhak hong gelh man kei zel ing. Kong laikhak nunung pen ah tuhun khuahun siatziate kong gen a, tutung in lungsim picing te omzia, ciding maw, mi namliante om zia ci zaw ding maw tawmkhat hong gen nuam ing.\nIh zakzak samah bangin Zomite pen, ‘Thupha Ngah Minam, Minam Liante,’ ci-in la in hita leh thu in hita leh nisim phial in zaza hang. Midang tawh kitehkak lo-in ei leh ei dinmun i ki-et kik ciangin genzawh lo-in thupha ngah takpi mah hang. Ahi zongin midangte tawh tehkakna in bel amau siakmit tan zong kiban zo nailo mawk hi. Neih leh lam, pilna siamna bek hilo-in i lungsim puak zia mahmah zong banzo dek nailo hi hang.\nGamlian ah nampi lungsim anei, lungsim picingte-in amau leh amau ki akuu in, amau sangin acimawh agenthei zawte hehpih in, kumpi thukhun te hoihtak zui uh hi. Ahih zawh ding ahih nak leh thu khat la khat peuhpeuh ah vaipuak la-in, kidawn diamdiam uh hi. Vaipuak laknopna lungsim nei uh a, lungduai tak in ngakzo uh hi.\nNampi lungsim anei, lungsim picingte-in lampi akan ding uh ciangin mawtaw om in, om ta kei leh lammei asan leh amau pai theih hun ding signal alah dong ngak in, tualo-in bangmah om kei lel ci-in kan veve lo uh hi. Kua mah’n hong mu kei tah, ci-in lamnawl ah anin uh pailo uh hi. Lamgei khat peuh ah thawl kitam khawng amuh leh zong khatpeuh in sik in liam kha leh ci-in ninbung ah koih hamtang uh hi.\nPheikhai ah tui dim khin napi, dawnkai panin atui amawkna in apaipai lai leh khatpeuh sawl ding ngak sese lo-in pipe khaksak uh hi. Atung masa, kigual masa cih danin taansi ding akulna munte ah zong amau mai-a kigual te kantan in makhelh pheilo uh hi.\nKhanghamte leh naupangte hehpih uh-a, adiak in naupaai numeite hehpih diak in amau sangin masak hamtang uh hi. Lungsim damlote hehpih uh-a, cikmah hun in amaute nuihsan ngeilo uh hi. Amau sangin atheilo zaw te zong khembawl ngeilo uh hi.\nTawngno aw, hihte pen na pa in ka muhkhak nampi lungsim neite thu tawmcik te hi. Nampi lungsim, picing lungsim i neih zawh nadingin bangtan in asam laitam! Nang leh kei bek in hih thute i zuih zawh hangin Zomite’n nampi lungsim akineih hinai lo hi.\nIh gam bup, i minam bup in hihdan lungsim i neih zawh ciang bek Zomite nampi te, Zomite nampi lungsim neite, Zomite lungsim pen nampi lungsim hong kici ding hipan hi.\nTua ni hong tung kal ding ngaklah bel in nei ing.\nPrevious: Album thak tangkona: Jesuh lo ~ Kristian Lianpi\nNext: Rohingya omlo cih lungphona tawh Malaysia tembaw kidawntuah ~ ZD\nVondeih Kep Ding – 71 (Dimno’ Pa)


url: =Itna ih cih in. Agelh ~ Vung Hau Lun @ Hau Lun - Laibu Saal\nHome > Thuluui/Articles > Itna ih cih in. Agelh ~ Vung Hau Lun @ Hau Lun\nItna ih cih in. Agelh ~ Vung Hau Lun @ Hau Lun\nItna ih cih in.\nAzi-in apasal kiang ah,\n“U aw kasam sau keei ta sam hen na ding Samkilh khat hong leisak dih ve..” acih leh\n“ Ngaihno aw, hong leisak nuam mah ing, ahih hang nikhat ih nasep tawh nikhat aki vak zo liailiai te hi ve hang, ka nai khau akitak zong kibawl zo nailo, ka-ip sung ah koih in ka etsim khiankhian hi ven”\nApasal, a nasepna pan gimsa tawlsa a hong ciah kawm in hih ka nai zuak in ka zi ading samkilh khat leisak ning cih ngaihsun hi.\nA naisia pen naisai khat ah atawm man tawh zuak in azi ading samkilh khat hong leisak hi. Hih ka samkilh leisak lam ka zi in thei leh nuam si in teh maw.. ci kawmkawm in lawp tak in inn lam hong zuan samsam hi.\nInn atun ciang,\nAngaih sut dan na bang lo hi,\nAzi asam na tom mawk hi,\n“U aw, ken kasam tan in na zuak mai-ing, nang ading nai hoih khat hong leisak nuam lua ka hih ciang a”\nApasal in azi hong kawiphei vat hi.\nAmit sung ah zong akikham theilo mitui te hong lam keukau hi. Tua khit ciang, Azi kiang hong gen hi.\n“Ken zong maw kanai sia pen zuak in nang ading Samkilh khat hong puak hi veng”\nSum le pai hauhna aneih loh uh hang, amau nupa pen khat le khat ki it mahmah uh hi.\n- Itna ih cih pen lungtang sungpan bek ki-itna tawh kicing zolo hi.\n- Itna ih cih pen lahkhiat ding kisam hi. Khat leh khat kitang sapna ah kihuh kipan pih ding kisam hi. Khat leh khat kitel siam ding zong kisam hi.\n- Itna ih cih pen ahun kiciang tanlo in atawntung kip kho sak ding thupi penpen hi.\nSianu Vung Hau Lun Thuluui/Articles\nruth sianpi January 16, 2017 at 8:29 AM\nHi mah ey..lung dam lua\nItem Reviewed: Itna ih cih in. Agelh ~ Vung Hau Lun @ Hau Lun Description: Rating: 5 Reviewed By: Cinpu Zomi


url: =UN vai eima maban eimah kigin’ kul (3) :: ZOMI DAILY\nUN vai eima maban eimah kigin’ kul (3)\nposted on 20 July 2016 at 7:00 am UTC+9:30 Lomkholna: Malaysia, News, Refugee, TgKham, Zomi\n(Anuai aa thute khempeuh pen, Zomi khat ii OPE interview lutna pan, alut nailo a kisamte-in theihkholh kigin’ kholhna a lemtuam dingin hopsawnna hibek aa, OPE ulian leh zum nasem khat peuhpeuh ii ngaihsut piakna kihello hi.)\nDHS te-in banghang reject (sang theilo)\nA tamzaw in lah-wah-kah ci-in kawllai aa ih tomlawh theiziauh DHS (Department of Homeland Security) in Zomi gambel tampi hong sang zolo khin hi. Reject tuakhuai hetlo pipi a tuakzong ki om mahmah khin ding hi. Banghang hiam cih leh, OPE ah eilam pan pulak dan siamlo, ahih kei leh tua OPE aa ih thugente leh DHS aa thugente aki tukalh khawng om cihbangin ahang tuamtuam tawh reject (nialna/san’ zawhlohna) ki tuakthei gige hi. DHS te etding in OPE uliante-in ih thute hong dongkhol uh hi gige hi. Thupi mahmah ahih manin, mikim kigin’na a lempen dingin a kicing thei pen aa aki hawmsawn toto ihi hi. Eima aa ding bek hilo a hawmsawn sawnte ihihding mawhpuak neitek hang.\nA beisai THUPUAK te sungah ‘Innkuan unau vai bangteng hong dong phadeuh, Pilna sinzah leh nasep vai zong kidong, A beisa omna leh nasep vaite hong dotzia khat, Kum (5) sung aa bangdan teng dong zawdeuh, Kamlet siate hong khumsak dotnate a mankhit ciang’ cih thulute tawh a paizia aki telthei pending iki hawmsawn khin hi. (THUPUAK aluite zong ki ngenthei den.)\nThu a khenlo thukhente\nOPE interview lutding cihciang USA gam tun’theihna ding interview a lutta kisa thei hi. Na hinai samlo-in, en ih ngaih sutsut khithang tua USA gamin, nang zong ding maw hong cipan na hidan hi. Na thuteng laidal sungah na koih o, na en nung aci tawh kibang pian hi. Ih gennasa, ulian/officer te-in kamlet sia/nute a sawlna uh tawh kizui-in ngakna phual/tutna pan hong sapkik sak ngawngaw teh officer te tawh dotna dawnna om taktak ding na hipan hi. Gam thupi khat lutdingte thu adong ahih mah bang un, hong maitai uh in, hong muakna uh a gamtat uh tawh hong lakpah ahih manin a tamzaw lungsim puak nuamsak hi. Tuni aa kong thudot dingte khempeuh thumaan takin hong dawng inla, ko OPE pen na thute ong dong ding hi-in, USA gam na luttheihna ding, luttheihlohna ding vai pen DHS te ii khentat ding hi, cih thu pen limtak hong genkhia hi. Thu a khenpahlo tawh a kibat uh hangin thukhen panmun vive ahi uh hi. Ih thugente ki kaii-awk sak theih hilo hi.\nHong theihsak masak thute khiatna tampi nei\nDotna-dawnna hun kipat ma-in, officer pa/nu-in theihsak huai tampi hong gen masa hi. OPE lutma-in tuateng theikhol gige hi le’ng, lungsim kithawizia khat nuam tuam mahmah ding hi gige hi. Phawkkik zawh zahzah kihawm le’ng;\nUlian tawh interview nei veve OPE interview atu khat aa dingin, a beisa aa RSD, RST interview te tawh a kibat lohna khat pen ih tutdan khat na hipah hi. RSD/RST lai-in officer tawh, kamlet sia/nu tawh, ei tawh tua tengthum aki-um bang pianin kitu aa, ei leh officer pen ki maingat hamtang hi. OPE tak ciangin, officer tawh ki mai ngat hisam na pi-in kamlet sia/ nu pen ih pang/gei-ah tusak mawk hi. (Mikim tuabang aa dongding uphuai) Ih pang ah tusak beklo-in, officer in hong ki pulak tak ciang, “Na nung aa tu pen kamlet sia/nu, tuapa/nu hi….” cizel lai ahih manin, a taktakin ih nung aa tuding dan hiam cihkhat tawh kibang keii hi. Tuabek hilo-in, kamlet sia/ nu-in kam hong letsak simin va en le’ng, “Kamlet sia/nu etkul lo….” ci-in maitai takin hong hilh bilbel hi. (Ei hong huh kamlet sia/nu apau simin enlo dingin bil bek tawh a thugen ngaithei cihbang pian khatin hong koih aa, aciil lamteng nop phalo hi.)\n“Kong thudotte maan takin hong dawng ding hi teh.” officer in ci phapha hi.\n“Tuni aa nong thugen khempeuh confidential (thusim/thu ki-im) hiding aa, a kisai dingte bek lobuang kuamah kilaklo ding hi.” ci hi. (Gambel vai nasem zumte paizia khat ahi hi.)\n“Na gam pan nong taiikhiatna ahang dotna-dawnna ih neihkhop khit aman ciang, na thu khempeuh khatvei ong simsuk kik ding hi’ng. Tua pen thupi mahmah aa, tuasung aa kikhum bangbangin DHS kipuak ding ahi hi. Tua ahih manin, kong simkik hun ciang, na tuah ngei thumaante tung tawnin na behlap kik nop, ahih kei leh na puahnop a om zenzen leh kilaih theilai hi.” ci-in officer in hong hilhcian masa leuleu hi. Tua acih mah bangin, interview mankhit hong ciahsak ma-in khatvei hong simsuk kik hiathiat aa, kamlet siate-in kam hong letsak lai hi. Tua sung aa kikhum bangbang pen DHS a tungto ding cihna hita hi. Tua ahih manin a kammal kimin hoihtak ngai dide aa, puahnop a om leh genkik theihpah hun kihong lai hi gige hi. Thupi hi.\nKamlet nasep dinmun a baihlohna ding mun\nAtung aa ih gen, officer in ih thugen teng a tawpna-ah hong simkik tak ciang, ama ciapteh dandan, mang pau, mang kammal tawh a ciapteh bangbangin hong genkik ahi hi. Hih mun ah kamlet nasem khat aa ding, tua mang kammalte bang linlian aa ei kammal tawh hong genkik ding hun kici thei phadeuh hi. Cihnopna-ah, a kinai thei penin kamlet cihsang’ officer nu-in ama ciapteh bangbang zui-aa hong simkik pen, kamlet sia/nu-in eitung kam hong letsak kik ding hun hi phadeuh tawh kibang hi. A cihnopna tawmkhat kipelh kha zenzen in, enlah puahsak kikna neikha nawnlo, tuabang mahin kikhum toto hen la DHS tun’ teh, ih cihnop dan khat athu kibang gige hi napi-in tawmcik khat kipelhna nei zenzen bang hileh hong ummawh khial pah thei uh himawk hi. Tua ahih manin kamlet nasem khat aa ding, applicant (gambel mite) genteng officer tung kam a letsak thukhat, officer in a record (ciapteh) teng gambel mite tung kam a letsak kikna pen a haksa leh thupi mahmah ding hi. Banghang hiam cih leh, tua aki ciamteh bangbangin ih zum maban leh USA kumpi ii hong ciaptehna khempeuh ah kikhum toto ding hita hi.\nMinam min pulaktheihna hun manpha\nHih zumpite-ah interview lut cih khawng pen, gam thupi pan gambel mite panpihna nasep hong sem officer te tungah minam min taktak pulak theihna hun manpha a ngah hi gige hang. OPE interview lutding ih tumphei cilin ahih leh, “Bang kampau (dialect) zang?” cih dotna omkhin hi. Officer mai ih tun’ teh bel, bang ethnic/race cih dotna dan khat om aa, ‘Zomi’ ci-in ki pulak theihna hamphatna khat kingah na hi gige hi. Zomi ihih manin ‘Z’ ‘o’ ‘m’ ‘i’ mah hipah aa, tuabang iki pulak theihna pen ih angtan’ mahmah ding thu hizaw gige hi.\nPhoto (maan) kizaih kisam hamtang\nOPE interview lut khempeuh maan (MY nambat dawksak kawmin) hong ki zaihsak hamtang hi. A maan zaihna inndei a tuam khat hi-in, officer te-in, atung aa thute hong pulak khitteh ih gam pan ih taiikhiatna thu hong dot ma-in maan kizaih dingin kamlet sia/nu tawh hong paisak phot hi. (Agen uh ciang, tua photo lian mah USA tun’ ciang tawlkhat kizat tuak hi.) Maan kizaih khitciang gampan taiikhiatna hang interview kipanta hi.\nTelkhialhna khatpeuh tawh reject tuahtheihna dotnate (ahih kei leh) Mangngilh kik theihloh dotna-dawnnate\n“Na gam ah kumpi-in hong simmawhna a om hiam?” cih dotna dankhat pen, a cilin zaisalua ka hih manin dongpha kikkik pah hi’ng. Katheih tak ciangin, etpak theih zawkdeuh, ih porter puakna, ih tangtha kuan’na cihte gending ahih gige lam phawkpan hi’ng. Tua pen, dotna zailua savat in, a om pipi “Omkei!” khawng va ci le’ng, simmawh ana thuaklo khat kisuak pah lel hi. Cihnopna-ah, officer in, porter na pua ngei hiam, tangtha na kuan ngei hiam, cihdanin hong dong peuhmah lo hi. Hong ki simmawh zia, ih thuakzia khat leh khat aki batloh mah bangin, officer te-in zong hong theihpih nailo mah hizaw aa, hong dotna dan uh pen akhial hilo hi.\nPrevious: Gamdang zinna: Indonesia paina ~ Rev. Khup Za Go\nNext: Sialsawm Pawi: Khangluite zatzia ~ J. Thang Lian Pau\nA bangci Pa ka hi hiam?\nUS kumpi in abeisa in akhakcip gam 11 panin Refugee te lutkhuan piakikding\nDay 4 Result tangkona ~ Zomi League 2015


url: =Mipi mai ah Thugensiamna (Part 6) ~ AS Thangbawk :: ZOMI DAILY\nposted on 18 April 2020 at 11:05 am Lomkholna: Article, Thangbawk\n51. Na kiho laitak na dang tawh buai kei in.\nTV na mai ah a kilak zongin en kei phot in. Na phone tawh buailua kei inla tua mipa mah lunglut bawl in. A thugen te a theitel nuamzaw dan in khatveivei dongkik pong in. Tua in a lungsim sukha mahmah a, lawpsak mahmah in nang tungah hong lungkim mahmah ding hi.\n52. Thukawng heksiam in.\nNa zaknop hetloh thute hong limgen pih leh a theihlohkal in a thukawng heksak in. Ahizongin a kilanglo in na hihtheihkei leh hong sia zaw ding hi. A theihthamloh in a thukawng heksak thei lecin na deihna lam ah na kai zo ding hi.\n53. Na haksatna genpih kei in.\nNa deihna genpih kei in. Na hamphat nading tam genpih kei in. A ma hamphatna ding leh a ma metna ding tampi genpih zaw in. Tua in na deihna hong ngahsak ding hi.\n54. Letsong puak in.\nA hihtheihleh letsong puak zo lecin kamtampi na pau ma nangawn in kithukimna ki ngah khin thei hi. A hizongin a maiet lua danin van na puak leh hong kitelkhial zawsop ding hi. Letsong puak pen hoih mahmah aa hong kitelkhial leh hoih hetlo hi. Kidawm in.\n55. Na puansilh leh na kizepna a hoihkhomkhat puah in.\nA et lawm lo lawmlawm in mi inn ah lut kei in. Sianthona thupi ngaihsut in. Tua hikeileh hong kihopih nuamlo bek hilo in hong kiciahsak pah nuam dingaa na deihna na genthei peuhmah kei ding hi.\n56. A zahtak mikhat tonpih in.\nA meltheih mahmah mikhat a hihkeileh a zahtak mahmah kikhat tonpih in. Tua in a ma lungsono nuamtuam sak hi. Hong ko gawpnopna tampi hong dal ding hi. Nang mahmah zong na kimuang zaw ding hi. Na lawmpa in na kampau ding hong huhtheih laiding ahihmanin a hihtheihleh mi hoih khat tonpih in.\n57. Na thu kician sak in.\nMihaksa te tawh na kimuh dingciangin na deihna banghiam cih telcian mahmah in. Vai thupi lua a om kei leh hawhsedah in. Na ngahkik ding theilo pi in hanciam bawl sekei in. Mihaksate in lungsimnatna hong pia thei hi. Ahizongin maisak zawhna neihsawm den in. Hong lawhcingsak ding hi.\n58. A hun ding thei in.\nA manlah mahmah laitak, zing khuavak phet, annek kuan, lup hun dekdek cih khawng leh a vaitunphet khawngin na va dak seisai leh buai huai mahmah ding hi. Hun hoih en sim gige in.\n59. Mun nuam ah paipih in.\nA ma inn sung ah thugen lecin a mah in hong zozaw pianden ding hi. Tua a hihmanin hi theileh niangtui sai, ansai, cihkhawng ah sam inla thu gen lecin na thugendan hong nuamzaw mahmah ding hi. A tate leh a zileh ta te in hong hong kippih selo dingaa thukimna manlang thei hi.\n60. Nawhsa thu in genkei in.\nKhatvei kimuhpih tawh haksa ding cih na theihleh khat vei na kimuhna ah bangmah gen kei inla thudang tuamtuam genpih phot lel in. Lungkim sak mhamh in. A nih vei thumvei tuabang na sapkikna ciangin na thu gen lecin ngahlo cih tamlo dingaa, haksa na sakmahmah mite na thuzawh thei ding hi.\nMipi mai ah Thugensiamna- sungah a minthang mahmah ‘Public Speaking Master’ cih sung a thupawlkhat zong kong hel ahihi. A zangpah mite tungah phattuamna hong pialo in omlo ding hi. Lungdam mahmah! AS ThangBawk\nPrevious: Mipi mai ah Thugensiamna (Part 5) ~ AS Thangbawk\nNext: Pulnatna le Biakna ~ Job Cinpi


url: =Syria, Damascus ah Car Bomb puakkham in mi 18 si, adang mi 12 liam :: ZOMI DAILY\nposted on 3 July 2017 at 11:21 am Lomkholna: News, Sawltak, Syria, World\nSyria, Damascus khuasung ah kumpi Security Forces te’n muanmawhhuai mawtaw 3 adelh laitak khat puakkham ahih manin mi 18 in sihlawh cih AFP pan kiza hi. Zanni Sunday ni in thupiang hi a, Security Forces te’n mawtaw anungpan adelh laitak in mawtaw sungah Suicide Car Bomb apuak khamsak ahihi.\nSyrian State Media leh Syrian Observatory for Human Rights Monitoring Group te genna ah mawtaw tawh Bomb asukkhapsawm mawtaw 3 te’n khuasunglam zuanin Sunday zingsanglam in kuankhia uh cihi.\nTua Suicide Car Bomb 3 te lakah nihte pen khuapualam ah puakkham hi ci’n State Television te’n genkhia hi.\nAdang mawtaw khatpen taisuak in Eastern Tahrir Square District dongah lutpheithei a, tualai ah Security Forces te’n umcih uhhi. Tualaitak in mawtaw sungpan in Bomb puakkhamsak in mi tampi in asihlawh ahihi.\nHih Car Bomb sukham pen ko gamtatna hi ci’n mawhpuak ala, Responsibility agenkhia kuamah omnailo hi. Ahi zongin abeisa hunsung in Damascus khuasung ah IS Group te leh Rival Militant Factions te’n buaina piangsakden uhhi.\nVideo: At least nine killed in Damascus bombing: monitor\nBritain-based Observatory te genna ah Car Bomb kitapna hangin asi pen mi 18 hi a, tualak ah Security Forces mi 7 peuhmah kihelding cihi. Tuaban ah khuasungmi Civilians zong atawmpen mi 2 kihelding cihi.\nAsi mi 18 bekthamlo, adang aliam zong mi 12 bang phading cih kiza hi.\nSyrian state news agency SANA te genna ah adang mawtaw 2 apuakkhamte pen khuapualam Airport zuatna lamzikpi tungah apuakkham cihi.\nRelated: ISIS te in Damascus aom Refugee Camp ii 90% ukcipta\nLaisiangtho sungah ihzakzak Damascus khuapi pen IS te ngongtatna hangin tuhunciang hong mulkimhuai mahmah tamawk hi. Sawltak #zomidaily\nPrevious: Rideshare Apps pan Taxi Booking abawlleh Truck mawtawpi khatin dawn\nNext: Khatvei lailai: Malaysia gamsung aom Zomi te ading


url: =Revolutionary Evolution of an Untold Legacy: Zomi leh Refugee\nZomi leh Refugee cih thulu pen ih ki theihmawh bawl zong in ahi theilo leh, a om toto ding thu ahi hi. Refugee icih pen 'refuge' 'kepna, humna' cih bang hi a haksatna tuamtuam, simmawhna tuamtuam, bawlsiatna tuamtuam a thuakte cihna a ding hi phadeuh hi.\nNasem ding in gamdang khat a paisawm mi khat in akisam tampi ban ah akisam mahmah leh ahilo theilo in 'cidamna' ahi hi. Natna gil nei, liamna leh baina gil anei leh cidamlo khat in gamdang ah nasem in apai ding hi theilo hi. Zato lum ding ahih buang kei leh nasep zong ngah zolo ding a, gamsung zong lut theilo ding hi.\nNa guallehna lampi Gualzawhna tawh hong tawnsak i Topa' muang kawm in thungetna tawh hong kalsuan lecin nang a ding in na mailam hong kihong thei ding hi.\nZomi te in i minam hang in simmawh balwsiatna thuak in mite nengniamna khenuai ah a om den ding in Pasian' in hongdeih den lo hi. Ki simmawhna leh Natna gilte nusia in gam thumna lam na pai nop leh tulaitak lampi kihong lai hi.\nPosted by Taang Sianpu at 11:47 AM


url: =Zomi leh IELTS\nInternational English Language Testing System (IELTS) pen mangkam kizat na mun/ kipawlna (Oganisations > Universities, employers, professional bodies, immigration authorities and government agencies) 6,000 val ah sangkah nuam/nasem nuam te a ding in University of Cambridge ESOL Examination/ The British Council and IDP Education Pty Limited (through its subsidiary company, IELTS Australia Pty Limited) te in tangzai takin hong bawl khiat ban ah 'Recognised' ' kisang' pah hi. IELTS pen nampi nih in khen uh hi.\n1. Academic >> Degree ngahnai lo 'Undergraduate' or Degree ngahkhin 'Postgraduate levels, leh gamdang a nasep hoih zawngte a ding a hihi.\n1. Mangpau ( Speaking)\n2. Manglai atdan( Writing)\n3. Manglai simdan( Reading) le\n4. Mangpau ngaihdan ( Listening) a hihi.\nNidang in mihau miliante bek gamdang sangkah ding i sa kha thei hi. Mangte paunak khat ah "If there is a will, there is a way" 'na tup nakleh lampi om hi' ci uh hi. Laisiam tampi khamtung ah lokho zong omkha ding hi, tuni in nidang tawh kibang nawnlo a i zongzawh nakleh ei sangkah nasepna ding ciangciang tamlua peuh mah hi. IELTS tawh scholarship ki gettheih na sang zong tampi om hi. Ni dangsang in Zomite gamdang ah sangkah pilnasin nasep hoih a muzo semsem ding in Topan ivek in thupha hong pia hen!\nIELTS tungtawn in mikangten a laiuh thupi sak cih kimu thei hi. Leitung buk ah mangpau common language in kizang mawk hi. Ei Zomi ten zong i lai i pau thupi dak huai mahmah hi. Zomi leh Zomi nam dang pau in zong kiho ngam huailo hi. Tuni in Zolai a theilo, Zopau a thei lo tampi ki om khin zohi. Hongpai laiding kum tampi ah i pau i lai i nutsiah ding lauh huai mahmah a hih man in, tuni a kipan i lai i pau zang hamtang in leitung bei madong thupi sakni.\nZomi sungah na sangngam,\nCin Lian Khai,


url: =TBC pan ZBC ah min laih ding ngaihsut na; Zogam Landmark; NGO vai.\nDear U leh nau lai sim teng,\nOctober 11, 2013 ni in US pan kazin khiat pan in November 2, 2013 US ka tun kik dong net ah tut ding hun ka ngah kei hi. Kei mah bang in Zangkong-Kawlpi-Tedim-Tonzang ah email asim ngei ngiat lo mi tampi om ding ahih ciang in net aa lai at te Kawlgam leh India aa om mipi atam zaw in nasim kha het lo uh hi. Mipi tampi in ong theih pih khol loh hang in, Zomi te email group tung tawn in gam khat leh khat, state khat leh khat thu kiza thei in, zat siam ding hoih hi.\nZogam Landmark (Piantit pai te phawkna) vai.\nNing kum July 2012 in Tedim khua ah Piantit paite phawkna leh WWii phawk na bawl ding kikup na aom ciang in, hoih kisa in ki lung lut tek hi. Piantit pai te min sazine zong ong ki khak tek hi. Tu in min 900+ ki ngah zo hi, apai 1033 te min akim in ki ngah nai lo hi. Piantit pai zawh kum za cin na 2017 maa in vai teng i man zawh na ding in tu bang in aki pan pan ta hi.\nOctober 21, 2013 ni in CJC hall ah Tedim khuanu khuapa te leh Zogam Landmark vai hawm pawl te thu ki kup na ki nei in, Piantit paite phawk na "Tedim Town Square" bawl na ding amun kip sak na ki nei hi. Tedim khua lai ni dang post office lui om na lampi khanglam teng, Pu Zam Pau te inn pan in Pu Son Cin Lian te inn kikal sia Lian Bawi te inn mai phei teng ah bawl ding hoih kisa hi. Tua ban ah Tedim (Tiddim) Road zong landmark vai ah sep ding in ki ciam teh hi.\nRev. Thang Khawm Pau leh Rev.Thang Van Lian te zong Landmarkvai ah ong ki hel thei uh hi.\nMeeting man ciang in, WWii Landmark bawl na ding mun en ding in Tedim Golf Club lam ah ki pai hi. Mualtuk teng galkap ten la khin uh a hih ciang in, mun hoih dang a ki zong lai hi. Vai hawm na te ahun hun in ong ki zasak zel ding hi.\nTBC pan in ZBC ah min laih ding ngaih sut na.\nLeipi Baptist ah Rev. David Lah te tawh khawmpi neih sung in, biak na lam makai pawl khat tawh holim na ka nei uh hi. ZBC pan in CBC ah min aki laih ciang in, 1953 kum a kipan ABM sang mang te hun lai pekin Kawlgam Baptist Convention sung ah kum tampi i neihsa Zomi min ong bei hiau mawk ahih man in i lung sim khat ong nop het lo hi.\nThu dang tuam tuam tawh kipaikan het lo in, Judson te Cope te ong kuan khiat na ABM sung ah ahi zong in, Myanmar Baptist Convention leh WBC te ah Zomi Baptist min a om ding deih huai in kisam hi.\nTedim ka om sung in TBC makai te tawh zong holim na ka nei aa, "Kuamah tawh ki nop mawh na ding om het lo in, MBC sung aa om lai Zomi min a deih teng ki gawm kik thei leeng cih thu leh TBC zong ZBC ah laih ding in ho lim na ka nei uh hi. TBCY makai te zong ka gen pih hi.\nZomi a deih Zo suan ta te khem peuh Khazih sung ah ki pawl khop na ding ngaih sun ni, Zomi a deih lo te lah Zomi ki cih sak ding kul lo hi. Zomi vai i gen ciang in, Zomi te a khenkham te hi lo in, Zomi khem peuh aki pumkhat sak te i hih na ding in han ciam ni, are you a divider or a uniter? Zomi lo te leh Zomi ong san siam lote zong Khazih it na tawh mudah kei ni.\nPu Cin Sian Thang in "The 3rd World Zomi Convention" a thu gen na sung ah ABM sang mang te in i minam min ding in Zomi in ong apsak sa hi cih thu ong gen ciang in, mipi in tha kingah mahmah in khut ki beng ziah ziah hi.\nTu lai tak India lam a aom singtaang mi (Zomi) nam tuam tuam te in, i pau aki bat kim loh hang in, Zomi ong pom pih uh in, Zomi Council leh ZRA makaih na nuai ah minam pi khat in i din zawh na ding ki lung gulh in ngimna omhi. Ei Kawlgam lam a te in zong Zomi i cih teh Tedim-Tonzang gam huam teng bek tawh toi sak kei ni. En ai tuam neih kei peuh leeng Zomi ong ki pom pih ding hi. Tedim ong tang muh dah aom hang in Zomi ong it zong tampi om veve hi.\nRev. Dr. Gin Khan Khual in, The 3rd World Zomi Convention ah, GZA (kosa) taang in thu agen na ah, "GZA in prophetic role ong la in Zomi te Pasian deihna tawh ki tuak in i kalsan theih na ding in LST tawh lampi ong lak ding hi ung" a cih ciang in mipi lung dam in ki awng ziahziah hi.\nFounder of ZBC pahtawina angah Pu S.T. Hau Go Rangoon University ah professor (lecturer) ong sep lai in, asang nau pang khat ka hih na tawh ka hawh thei zel hi. ZBC ong pian khiat na thu i theih sa mah bang in, tua hun lai in sia masa te khem peuh in lung kim tak in Zomi cih i mi nam min ding in a ki thukim sa uh ahih na thu leh, ZBC sung ah biakna lungsim taktak anei lo pan mun deih pawl khat, in minam vai in nainganzi ong lut sak ciang in ZBC sung ah buai na ong om na thu ong gen thei zel hi. A ma nun tak na en leng, biakna pan mun pan akhawl khit asep nawn loh ciang in leitung thu ah ki hel pan hi.\nTBC pan in Zomi in ZBC ah min ong ki laih ciang in, Kawlzang aa om associations te pawlpi tuam tuam te tawh ki pawl khawm ding zong ong thupi ding hi. Hih vai kong gen ciang in leitung thudang tawh paikan lo in ei Zomi te in i minam min tak tak tawh din na vai hi in, pawl khaih nop na hi lo hi. Ki pawl na dang aa om sa te zol nop man zong hilo hi. A ut teng ki pawl khawm ding cih na hi bek hi.\nKawlgam zong suakta zaw deuh ta ahih man in, nainganzi auk te in ZCD, NLD, USPD etc. te ah na sep ding hi zaw in, biak na vai ah gamvai tawh i paikan khak loh ding hoih ding hi. Gamvai leh biakna vai te din mun te theih siam le hang khat leh khat ki mawhsak na leh ki hawm thawh na om lo ding hi.\nMinam vai (national interest), gamvai (politic), biakna vai te i khen siam ding hoih hi, athu in atonkhawm ding ahih hang in sep khawm ding hi lo hi.\nKawlgam ki khel na zui in, gamdang pan in NGO tampi kawlgam ah ong lut ta hi. NGO i cih ciang in biakna lam pan in sang, zato, sum zuak sum lei vai leh tangpi phat tuam na ding nasep na tampi om hi. Kawlpi van leeng tual ah gamdang mi te ni sim in tung ziah ziah in Haka lam Falam lam ah ah zin to uh hi.\nGamdang aa om mi khat in, Zogam aa ding in bang phat tuam na ka bawlsak thei ding hiam cih ngaih sun tek ni. Gen bek tawh ki cing lo in sep khiat zawh ding thupi hi.\nSuangphei khua ah zoto golpi khat ki lam ta hi, Portland pan in Mercy Corp te in Kawlpi-Tedim-Tonzang teng ah nasep ki pan ta uh hi.\nZomi te lung kituak hanlung ciam khangto diam. God bless Zomi.


url: =Japan Gal Sung Dawi Havang Kal Pan – 6 :: ZOMI DAILY\nposted on 22 December 2015 at 2:18 pm Lomkholna: Article, Theihhuai, ZelZaLang\nTua bang a ka thugen uh khin nai lo phial in Liimkhaite khuataw leii ka phak ma deuh un, lampi ah khau khat na kikhung a, tua tung a kikhai laidal tungah; “ THU NGAH LO IN PAI THEI LO DING ” ci-in kigelh hi. Tua tak teh ko zong lung himawh pian in khuh suak lopipi ka kikhuh sak uh tawh, ka laidalno uh tawi kawm sim deldal zawzen in ka pai veve uh leh, leii bul ah tuibukthei (tuibuk um) kuah a Zothau pua vive na om leltak a, ko ngaihsutna sangin na ol zaw tham hi.\nTua pan Liimkhai khua ka tung uh a, Mikang Vuandok Kelly Topa leh Mr Thawng Cin Thangte na om uhhi. Mr J Gin Za Tuang pen thu tuamtuam dot ding leh zum nasem dingin khawl sak pah a, kei pen Mualbeem khua ah ka pai suak hi.\nMualbeem khua ka tun teh ka khua uh pan a galtai, ka hausate uh a innkuan in na om uhhi. Ka tun phetin lungkhamna ding thu hong gen phot lo zawzen in an hong pia pah a, an ka kham khitteh “ Tun nang nong taisim theih pen kinuam mahmah hi; na nu bang in a si a mang khin sa in hong ngaihsun in a lungkham mahmah hi. Tua ahih teh hi lai takah omom lel in Japan gal bei a ko ciah teh ton leng hi thei sam na ven, na nute na lungkham lua ding ahih teh, zing mah teh va ciah pah in. Na nu na pate pen inn ah om ken cin lo lam ah om ding hi;” hong ci a kei zong a zingteh ka ciah pah hi.\nKa khua naii uh ka tun teh ka innpihte omna mi ka dong kawikawi a, a mau omna ka theih tel tak teh tung baih nuam lua kisa in, ka paina ding lampi zong en nawn peuhmah lo in, ka nu ka pate omna bukno bek mitsuan a ka paipai leh, gitneih lohpi in ka tungvat hi. Ka tun teh ka nu’n lah hong hopih vat thei lo, kei lah pau thei vat lo in tawm vei ka ki-en deda uh a, ka nu in “ Ka ta taktak hi buang na hia..? ci kawmkawmin nuam lua kisa in pau kawmkawm leh kah hong thuah a, kei zong ka khitui hong taak daudau mawk hi.\nKei pen tu hun khawng teh galkap sung a gamlim sim dan(map reading) sin leh zat (practical) ih thuah taktak teh a haksatna daan khawng, a taktak in kiphawk thei nai lo lua ahih manin, Zo lai tan IV a leitung buppi gamlim sin a, lei lu lei taw cih ciangciang khawng ih sin leh ih theih teng kimuang gawp in, Japan gam ka tung keek zongin gammang lo ding hi’ng..” ka ci mang gawp hi.\nHih lai a simte khempeuh in Mr J Gin Za Tuang ii hong kep hong khualna hang tawh kei bangmah thei nai lo naupang no khat pen, Japante havang kal pan hong taikhiatpih a, ka innpih teng tawh lungnuam tak a, hong kimukik sak hi ci in na thei ciat ding uhhi.\nTua mah bangin ama tungah ka lungdamna zong ka mangngilh thei kei hi. Tua tham lohin tu hun semsem ciangin, mun khat tek ah kithehthang mang khin ih hih teh, haksatna tuah siatna lungkhamna khat peuhpeuh ih tuah ciangin, hih bang lungsim hoih limte ih tunna peuh ah ciinh dingin kilawm sa ka hih manin, a ma hong gelhsa teng mah hong gelh beh ka hihi. (1967- ‘68 kum a Rangoon University, College & Institute Sangnaupangte thoh “Zomi Zingsol Magazine” sung pan kiteikhia hi.) …beita… Agelh: Major Zel Za Lang (Retired)\nPrevious: The Miller of the Dee ~ Hau Za Cin\nNext: Thangkaai Tournament A 66-veina Video En Kha ~ Hau Za Cin\nZomi Khawmpi ah Pu Thang Lian Pau thupuak: “Zomi-te tuibang gawmna …”


url: =Kawlgam Kiteelna leh Kumpi' Paizia telgenna - Zomi Community Network - Your Network\nKawlgam Kiteelna leh Kumpi' Paizia telgenna\nPosted by Taang Sianpu on September 9, 2010 at 3:40am in ZOMI & POLITICS\nI Kawlgam Politics & Governance pen bang tawh kibang sa ka hiam cih pen genteh na ding ka zonzon leh keima muh dan akician in ong gen thei paklo kahih man in sau dendon napi in kician zo taklo a, tun bel\ngentehna khat tawh ong ong behlap ningh.\nMyanmar Governance pen bang tawh kibang hiam cih leh:- Video (Movies) sung a te dan mah bang in Nungak khat leh tangval khat kingai mahmah uh hi. A scenario pen hih dan hi.\nAmau geel kingai mahmah uh a, ki lungtuak in zungbulh piakna (engagement) a neih khit uh ciang in kitenna biakinn ah a bawl ding uh ahi hi. Kitenna (wedding) church ah a neih laitak un "tu laitak a kankuat nuam a om diam" ci in thu a dot ciang in, Lukhu tawh a mai a khuh cip (mask) pasal khat ding to in, "ken kankuat/ oppose" ingh acih khit ciang, tua monu ding pen a khut pan len in thatang hatna suang in tai khiat pih hi. A delh uh hang in tua mipa i a nautangte in biakinn pualam ah thau, tem leh nam tawh pang uh ahih man in tua monu arrna (by force) tawh taipih suak, luppih suak in a tenpih suak hi.\nTua nitak mah lupkhoppih pah a, thagum hatna suang in kum 20 sung tenpih hi. Tua kum 20 kikal in tu leh ta zong tampi mah nei man uh hi. Tua a pa tu leh ta teng bang in a nu sang un, a pa uh sun zaw pek lai in a mel uh bang zong ki bang khin teltel pian lai mawk dan hi. A diakdiak in a lungsim ngaihsutna uh 100% phial mah kibang hi (a pa i influence zong hi kha in teh). Tua putek pa in bang bang hi leh mi zi ding kimlai a guk taipih, a sut hi mawk kahih man in kiteena khat ka bawl leitei kul ding a, tua hi leh ka nupa un official husband and wife hi ding hi ungh cih ngaihsutna nei ahih man in wedding/ kitenna bawl sawm uh hi. Ahih hang in tua kitenna pen biakinn ah bawl theilo uh hi. Biakinn leh mipi lak ah official in a bawl theihloh na a hang tampi a omna sung ah nih leh thum gen suk lai ni.\nPasal leh numei nu lumkhawm khin, tu leh ta zong nei khin, kum tampi bang hi ta ahih man in siangtho kitenna nei thei nawnlo uh hi. Biakinn sung ah mipi' muh, mipi' lak ah a nei ding hi phial mah leh zong, ama hun lai dan mah in khat peuh in "a kankuat kik ding, a zi/ monu thatang hah nek zawh thu tawh a lak sak, a suhsak kik ding lau hi." Tua ahih man in biakinn ah bawl sawm nawnlo in, kuamah ong kankuat theih nawnlohna mun ama inn huang sung ah a khuapih, a meltheih teng sam in a beh leh phung teng tawh Zongeina/ Kawlngeina kitenna dan bawl sawm uh ahi hi. Tua hun ciang in amau kitenna nidan lai in thatang hahnek zawh thutawh a tuh hi a, officil ngeilo ahih na kisuang den ahih man in, ama mimal personal guilt (ego) a phuisam na ding in amau ngeina tawh kiten kikna (belated wedding) ah a nial lo ding, a kankuat lo ding ama mi teng, ama mel theih teng leh khuapih teng bek mah a sam ahi hi. Tua kiteenna pen November 7, 2010 ah bawl ding ci in invitation leh announcement bawl khin ta uh hi.\nTua monu' i lawm ngaih masak tatak, aki ten pih sawm pa in tu dong mah ngak lai dan hih tuak a, kum 20 sung hanciam in a ngah kik zawh na ding in ki peipei mah ta leh, thagum hatna kibanglo, ki balance lo ahih man in a lawmnu a tanlawh suak ta hi.\nTua lawmnai masa pasal pa in kum 20 sung bang a lawmnu ngah kik theih na ding in putekpa langdo, langpan in sem ahih man in ama mailam ding, ama khantohna ding taktak zong sem manlo in tua tawh buai cip in, a mailam ding foundation bang mah bawl manlo hi. Putekpa in Novermber 7, 2010\nciang in tua amau ngeina mopawi bawl ding acih zong a gen hi phot a, bawl takpi ding maw cih zong 100% ki gen thei khin nai tuanlo a, bawl phial meh leh zong tangvalpipa ki samlo ahih man in bang bang in a kankuat phial zong in a lawm ngaihnu ngah kik tuanlo thei maitak hi. Tu leh la tampi nei khinta uh a, a tu leh tate khualna in tua numeinu in zong melsel putekpa ngai keti mah ta leh a suan\nleh khakte khualna in tenpi suak lai ding dan hih tuak hi.\nZongeina kitenna/ Kawl ngeina kitenna= Democracy in Myanmar way\nPermalink Reply by mannuam on November 2, 2010 at 7:36pm\nzak nop tak ee.na pil na leh na thei na te uh zo mi a ding nonghawm dan man uh ka lung dam.Mai lam ah zong hong zom to to lai un.Article tuam tuam khawng ,bloge khawng ah zo hong at zel lai un.Kei zong politics pen ka lung lut mah mah khat hi bil bel in zak nop sa mah mah ing.


url: =Hong pattah ding mihing nam nga kisam ~ Hau Za Cin :: ZOMI DAILY\nposted on 20 March 2016 at 3:09 pm Lomkholna: Article, Hauzacin\nTuhin leitung nuntak hong haksa semsem, hong khan semsem ciangin nu leh pa pattahna bek tawh mihingte kibucing zo nawnlo in lawm leh gual tung kituang zo nawnlo hi. Tua ahih manin nu leh pa, innkuanpihte ban ah hong pattah ding siamna nei, theihna kicing, ngaihsutna sau nei, muhkholhna tawh a kalsuante tawh kizop a phamawh hun hong hita hi.\nBang sem ding, bangci sep ding, bang lam ngaihsun ding cih nangawn mihing in a neu tung pan a khentat kei leh ‘a hun a tun ciang’ mi kinungdelh den keeita hi. Tua manin mihing khat in nekzonna, pilsinna, nasep sinna, nasepna, mi tawh kizopna ah a gualzawhna dingin amah a pattah ding mihing nam nga bang kisam pelmawh hi.\nTua mi nam 5te in ngaihsutna thak pia ding, ngaihsutna luite kheksak ding, lamthak ah makaih ding, mi tawh kimeltheihsak ding ban ah a kisam banga kisinna zong neisak ding hi. Mihing khatguak kuamah a bucing cih omlo ahih manin mi tampi tawh kizom kithei a semkhawm ban ah kipattah tuah siam kisin hun hita hi. Innkuan khat nangawn in i septheih a tuamtek hi – Pa in innkuan sung vaihawm, Nu in innkuan sung nek leh dawn zeek, tate in innkuan sungah nu leh pa dinpih, tawsawn.\nHong pattah ding mihing nam 5 te:\n1. Mi Tawh Hong Kizomsak Mi: Milian milal tawh hong kimeltheihsak, hong kizomsak ding mi kisam hi. Khua leh tui sung ban ah minam sungah mite theih, mite zahtak leh thuneihna zong a nei, mi zong a nei ulian tawh kithei lecin aman midang tawh hong kimeltheihsak dinga, midang tawh hong kimusak kawikawi ding hi. Ulian leh mi minthang tampi tawh kithei lecin na nuntakna kahlei hong noptuam ding hi.\n2. Siamna Madawk Nei Mi: Nang nasepna lam tawh kisai ah siamna madawk a nei mite tawh na kitheih kisam hi. Engineer na hih leh Engineer a siam a minthang mite theih leh mite zahtak, zong a siam takpi tawh na kitheih leh na hampha ding hi. Aman hong pattah thei ding a, midang tawh zong hong kizomsak thei ding hi.\n3. Hong Huai Ding Mi: Na nekzonna lam tawh kisai ah ulian ‘amah ka thei hi’ ci a hong huai thei ding mi na neih kisam hi. Hong lamsang ding mi cihna hi. Nang tungah thunei ulian khat na siamna ciang zong hong tel sitset hong it mi khat nei lecin na za khanna ding kinawh in manlang tuam mahmah ding hi.\n4. Hong Holimpih Nuam Mi: Na haksatna, na lungkhamna, na lungdamna leh na tuah thute na genna ding, na lungkiatna nangawn na gen na tut theihna ding mi muanhuai na neih kisam hi. Na hehna na gimna suakta taka na pulak khiat theih leh na van zang pahpah ding hi. Tua bang thute hong kuppih thei, hong genpih thei, a bil hong dawh nuam mi neih kisam hi.\n5. Hong Tai Ngam Ding Mi: Mi khempeuh in a kingai ngaungau lo den mi khat om a, tua pen hong taihilh, hong thuhilhte ahi hi. I hoihlohna hong pulak a hong tai ngamte hi. A hoihzaw ding deihna tawh hong taingam mi a khangto ding peuhmah in i kisam hi. A hoihte ‘hoih hi’ ci-a hong thukimpih ding, a hoihlote ‘hoihlo hi’ ci a hong tai ngam, hong thuhilh ngam ding mi kisam hi.\nTua bang a nei mi a picing hi a, mi picing sem a suahna dingin neihloh a phamawh, a kisam ahi hi. Tua bang mite in a taktak in i guh i tang i lungsim khauhsak a, tua thakhauhna hangin nasep lianpipi sepzawhna kinei hi. Zomi khangno khempeuh a tunga mi nam 5te a nei ciat dingin Topa in thupha hong piata hen. Hau Za Cin\nPrevious: US gamsung khualzinna pawlkhat – 78\nNext: Zomi khangno khat cycle accident in hong nusia